Muhyiddin Dah Pandai Melawak, Katanya Projek Pembangunan Bukan Untuk Beli Undi…

 Timbalan Perdana Menteri, Muhyiddin Yassin yang kini lebih lapang dadanya berikutan permohonan maafnya telah diterima baik oleh keluarga Allahyarham Ustaz Azizan sedangkan isu keterlanjurannya mengaitkan bekas MB Kedah yang dipotong kakinya dengan pemansuhan subsidi gula menjadi percakapan ramai, dilihat semakin bersemangat meneruskan kempennya untuk memastikan kemenangan BN di Sungai Limau pada 4 November ini.
Beliau bukan saja semakin kerap turun ke menemui pengundi, bahkan semakin rancak mencurahkan wang pembayar cukai rakyat atas nama UMNO dan BN bagi memastikan Pas tewas dalam pilihanraya kecil ini. Setelah pelbagai projek pembangunan dicurahkan sebelum ini, terbaru ini beliau memberi RM400 ribu untuk sebuah madrasah, RM3 untuk jeti nelayan dan kemudian lebih RM2 juta untuk sekolah-sekolah Cina.
Namun kata Muhyiddin, semua projek pembangunan dan curahan peruntukan kewangan itu bukan bertujuan membeli sokongan daripada pengundi Sungai Limau, tetapi hanya kebetulan saja pilihanraya kecil sedang berlangsung.
Katanya, bantuan kepada rakyat adalah program berterusan kerajaan, tidak kira sama ada berlangsung pilihanraya atau tidak.
Hahahaha…ramai yang ketawa mendengar kenyataan Muhyiddin ini. Ada pula yang berkata, TPM yang selama ini dikenali dengan wajah serius dan jarang tersenyum, rupa-rupanya sudah pandai melawak sekarang ini. Lawaknya ialah beliau datang setiap hari ke Sungai Limau dan memberi projek serta pertuntukan di sana-sini tetapi tidak mahu undi.
Maknanya dengan segala yang diberikannya ini, Muhyiddin tak kisah pun jika pengundi Melayu dan Cina terus menyokong Pas. Biarlah Pas menang dan BN kalah lagi untuk kali keenam berturut-turut. Sebabnya Muhyiddin tak mahu segala pemberiannya itu dibalas dengan undi.
Biarlah juga Menteri Besar Kedah yang juga Pengerusi BN Kedah yang telah malu besar kerana kalah bertanding Naib Presiden UMNO dua minggu lalu sedangkan namanya begitu popular di kalangan ahli UMNO, sekali lagi ditimpa malu kerana ditolak oleh pengundi Sungai Limau pula.
Apakah kenyataan Muhyiddin ini menggambarkan beliau sudah dapat menjangka peluang tipis BN di Sungai Limau? Jika benar tidak mengharapkan undi, lebih baiklah projek-projek itu tidak ditumpukan di Sungai Limau saja, sebaliknya turut diberikan kepada pengundi di Pagoh atau Pekan, Pahang kerana di kawasan tersebut juga pastinya ramai yang turut memerlukan bantuan serta perhatian daripada kerajaan.
Memang betul-betul lawak Muhyiddin ni…
Berikutan kenyataan Muhyiddin ini, ramai orang UMNO yang marah-marah kerana beliau memberi peruntukan besar kepada sekolah-sekolah Cina sedangkan sokongan yang diterima masih bekum pasti, barangkali turut juga ketawa kali ini. Di Sungai Limau terdapat 1,827 pengundi Cina tetapi dalam pilihanraya lalu BN hanya mendapat 180 undi saja sedangkan ahli MCA saja berjumlah 956 orang.
Dalam kempen yang hanya tinggal beberapa hari sahaja lagi, walaupun Muhyiddin barangkali terus melawak dengan mengatakan tidak melakukan pembelian undi, tetapi dipercayai banyak lagi projek dan peruntukan kewangan bakal dicurahkan. Yang menjadi calon pilihanraya UMNO tetapi nampaknya wang pembayar cukai akan terus dilambakkan di Sungai Limau.
Sebab itu, kritikan bekas Mufti Perlis, Dr Asri Zainal Abidin bahawa pemimpin kerajaan membelanjakan wang pembayar cukai ini macam wang “mak bapak dia” memang ada kebenarannya. Tidak bolehkah wang pembayar cukai dibelanjakan mengikut peraturan dan tidak diselewengkan untuk kepentingan parti politik yang bertanding dalam pilihanraya?
Tidak bolehkah bila bertanding dalam pilihanraya, hanya wang parti yang digunakan tanpa melibatkan wang pembayar cukai? Atau hanya dasar-dasar parti yang dijadikan asas kempen tanpa melibatkan apa-apa pemberian, projek pembangunan dan sebagainya?
Memandangkan bapanya merupakan seorang imam dan ulama yang agak terkenal di Muar suatu ketika dahulu, Muhyiddin mungkin tahu sedikit-sebanyak hukum halal haram atau wajar dan tidaknya menggunakan wang rakyat untuk kempen pilihanraya ini. Sebab itu, agaknya beliau malu-malu untuk berterus-terang bahawa segala peruntukan yang dicurahkannya itu untuk membeli undi dan sokongan bagi memastikan kemenangan BN di Sungai Limau ini.
Agaknyalah…(SH 31/10/2013)

0

0

votes
Article Rating
Kongsikan artikel ini


Media Sosial Menjadikan Manusia Semakin Hilang Kemanusiaannya

 Tragedi pegawai bank, Norazita Abu Talib yang ditembak dengan kejam oleh seorang pengawal keselamatan dengan tujuan merompak bank tersebut memanglah meninggalkan  kesan mendalam kepada ahli keluargnya, terutama suami dan anak-anaknya yang masih kecil tetapi kesedihan mereka tambah berganda lagi apabila didapati gambarnya yang terbaring tanpa nyawa dalam keadaan menyayat hati turut tersebar di media-media sosial tidak lama selepas itu.
Berleluasanya penyebaran gambar itu sehingga memaksa suaminya memohon jasa baik orangramai agar memadam semua gambar itu dan tidak lagi berkongsi gambar tersebut dengan rakan-rakan yang lain dengan gesaan agar kesedihan yang sedang mereka tanggung dapat difahami.
Penyebaran gambar itu menimbulkan persoalan bahawa sementara kita bersedih dan mengutuk kejadian yang sangat kejam itu, namun ada manusia lain yang gembira menjadi wartawan tanpa tauliah dengan menyebarkan-luaskan berita serta gambar mengenai kejadian itu.
Jika hanya gambar perompak yang bersenjata itu saja yang yang dihebahkan, niatnya mungkin dapat difahami tetapi apakah sebenarnya faedah dengan turut menyebarkan gambar pegawai yang ditembak dalam keadaan menyayat hati itu?
Apakah manusia semakin hilang kemanusiannnya kerana media sosial yang semakin meluas sekarang ini menjadikan semua orang berlumba-lumba mahu menjadi pelapor atau wartawan tanpa tauliah?
Dalam keghairahan mahu menjadi pelapor yang paling pantas itu dan kerana tiada editor yang menapis kerja-kerja wartawan tanpa tauliah ini, maka hampir semua benda cuba dilaporkan atau dimuatkan dalam media sosial ini.
Penyebaran gambar Norazita barangkali adalah kejadian salah lapor yang paling teruk sekali kerana ianya menambahkan lagi kesedihan keluarga mereka yang sudah pun cukup terpukul dengan cara kematian yang yang menimpanya itu.
Orang yang pertama memuatkan gambar itu dalam media sosial barangkali sudah semakin menipis nilai kemanusiannya, manakala ramai yang lain yang turut berkongsi gambar tersebut, sebenarnya turut juga semakin menghilang nilai kemanusiannya.
Bukan saja orang biasa yang ghairah mahu berkongsi gambar tersebut dalam media sosial, malah bekas Exco Selangor, Dr Hasan Ali juga  terghairah turut memuatkannya dalam fanfage Facebooknya. Hanya setelah menerima kecaman, malah ada yang memakinya dengan kata-kata yang kasar, barulah  gambar itu dipadamkan kemudiannya.
Maknanya, sesiapa saja boleh hilang pertimbangan kerana keghairahan mahu menjadi pelapor atau wartawan tanpa tauliah ini. Walaupun pihak polis kini sedang menjalankan siasatan untuk mengenalpasti orang yang pertama menyebarkan gambar ini, ianya memang sewajarnya dilakukan kerana bukan saja menambahkan kesedihan keluarga pegawai bank itu, malah turut mengganggu siasatan polis juga.
Dalam banyak kejadian lain pula, apabila ada kemalangan jalanraya, orang bergaduh, orang bertengkar dan sebagainya, kerana adanya media sosial juga menyebabkan orang lebih ghairah mahu membuat rakaman dan kemudian memuatkannya dalam media soaial daripada menghulurkan bantuan atau meleraikan pergaduhan yang berlaku itu.
Malah isteri seorang pemain bolasepak yang bergaduh dengan seorang pengawal keselamatan pun turut merakam kejadian tersebut yang akhirnya menimbulkan kecaman dan memalukan dirinya sendiri.
Walaupun demikian, tidak dinafikan media sosial juga banyak kebaikannya. Ia boleh mempertemukan rakan yang lama terpisah, menghebahkan maklumat, menyampaikan berita dan mengeratkan lagi silaturrahim. Banyak kejadian orang hilang, penculikan, kanak-kanak dilarikan, kehilangan kereta dan sebagainya akhirnya menemui jalan penyelesaian melalui maklumat yang disebarkan melalui laman sosial.
Pihak polis dan ramai pemimpin kerajaan juga didapati aktif dalam media sosial untuk menyampaikan sesuatu maklumat dan menghebahkan sesuatu program atau memaklumkan program yang telah mereka hadiri.
Ketua Pemuda UMNO, Khairy Jamaluddin misalnya, selain aktif dalam laman sosial untuk memaklumkan mengenai program yang dihadirinya atau memberi reaksi terhadap sesuatu isu, juga pernah menggunakan Twitter miliknya untuk menghebahkan mengenai keenakan burger bakar yang terdapat di Wangsa Maju sehingga akhirnya gerai itu menjadi tumpuan ramai dan terkenal. Dilaporkan bahawa tempoh menunggu untuk membeli burger bakar itu sekarang ini sekurang-kurangnya dua jam.
Oleh itu, memang diakui media sosial banyak manfaat dan kelebihannya. Banyak perkara yang dirasakan mustahil sepuluh atau lima belas tahun dulu, tetapi sekarang sudah menjadi kenyataan dengan adanya bantuan daripada media sosial ini.
Namun keburukan dan kelemahannya juga banyak. Selain ada yang rumahtangga porak-peranda dan hubungan kasih-sayang  insan yang sedang bercinta terputus gara-gara media sosial, kejadian paling malang ialah bilamana semua orang mahu menjadi wartawan tanpa tauliah tetapi mengabaikan nilai-nilai kemanusiaan yang sepatutnya sentiasa dijunjung.
Merakam kemalangan jalanraya tanpa berusaha memberi bantuan atau merakam orang sedang bergaduh tanpa berusaha meleraikannya, adalah antara kejadian yang tidak sepatutnya dilakukan oleh wartawan tanpa tauliah ini. Dan menyebarkan gambar ngeri Norazita yang dibunuh kejam oleh pengawal keselamatan yang masih bebas sehingga ini tidak syak lagi adalah rekod paling buruk nilai kebebasan wartawan tanpa tauliah ini.
Tidak salah menyebarkan sesuatu kejadian untuk makluman orangramai kerana ia menggambarkan kepekaan sebagai manusia tetapi sentiasalah tahu pertimbangan baik dan buruk serta sentiasalah junjung nilai-nilai kemanusiaan agar sesuatu yang mahu dihebahkan itu tidak sampai menambahkan derita dan kesengsaraan pihak lain.
Ini kerana bagaimana pun hebat dan majunya kita, tanpa nilai-nilai kemanusiaan, apalah ertinya lagi. (SH 01/11?2013)

0

0

votes
Article Rating
Kongsikan artikel ini


Perang Mahathirisme Dan Anwarisme Di Sungai Limau

 Pengaruh Anwar Ibrahim yang disangka banyak pihak semakin menyusut selepas PRU 13 ternyata tidak benar apabila kehadirannya untuk berkempen membantu calon Pas di Sungai Limau tetap mendapat sambutan hangat daripada penduduk tempatan. Dilaporkan beribu-ribu orang hadir mendengar ceramahnya dan jalan-jalanraya menuju ke tempat beliau berceramah juga turut sesak.
Dalam masa yang sama juga, Ketua Pembangkang itu turut dijemput untuk menyampaikan tazkirah di sebuah masjid di Sungai Limau.
Dalam ceramahnya di Sungai Limau ini, Anwar seperti biasa biasa menyebut tentang UMNO sebagai punca kemiskinan orang-orang Melayu kerana lebih mengutamakan kroni berbanding rakyat biasa. Beliau juga mengambil kesempatan menjelaskan tentang kenyataanya mengenai GST yang didakwanya dilaporkan secara tidak tepat oleh media-media pro kerajaan.
Kehadiran Anwar di Sungai Limau ini bukan saja membuktikan pengaruhnya masih belum hilang, malah ribuan yang hadir dan berpusu-pusu mahu mendengar ucapannya membuktikan bahawa beliau masih lagi relevan untuk PRU 14 akan datang ini. Setelah lama menyepi berikutan perhimpunan Black 505 yang semakin kurang mendapat sambutan manakala ceramahnya mengenai TPPA di Kuala Lumpur beberapa minggu lalu juga tidak mencapai sasaran yang sepatutnya, kelibatnya di Sungai Limau ini akhirnya membuktikan sebaliknya.
Malah penulis Zainudin Maidin dalam tulisannya juga mengingatkan pengundi Sungai Limau bahawa memilih Pas bererti mengekalkan pengaruh Anwarisme dalam parti itu, satu lagi bukti nyata bahawa pengaruh Anwar tetap ditakuti dan bayang-bayangnya cuba digambarkan sebagai hantu yang menyeramkan dan mesti dijauhi.
Dan hari ini, ketika Mahathir datang ke Sungai Limau di hari terakhir kempen untuk membantu BN, beliau juga turut mengkritik Anwar dengan mengatakan bekas timbalannya itu seorang yang tidak tahu bersyukur dan berterima kasih kepada UMNO dan kerajaan.
Semasa dalam kerajaan, semuanya elok tetapi bila di luar, semuanya tidak betul, kata Mahathir lagi.
Serangan Mahathir juga membuktikan Anwar masih berpengaruh dan mampu menggugat BN, bukan saja dalam pilihanraya kecil Sungai Limau ini, bahkan juga dalam pilihanraya umum akan datang. Jika tidak kerana itu, buat apalah Mahathir menghabiskan air liurnya menyebut nama Anwar dan menyerang bekas timbalannya itu.
Sementara nama Najib tidak disebut oleh Mahathir, nama Anwar sebaliknya terus menghantui bekas Perdana Menteri selama 22 tahun.
Di Sungai Limau ini, kehadiran Mahathir dianggap membantu BN tetapi yang lebih utama ialah membantu anaknya, Mukhriz yang kini menjadi MB Kedah untuk memenangi pilihanraya kecil ini. Jika berjaya membantu kemenangan BN, reputasi Mukhriz yang kalah bertanding Naib Presiden UMNO 19 Oktober lalu, pastinya dapat dipulihkan.
Sebab itu, bagi Lim Kit Siang, pilihanraya kecil Sungai Limau ini akan menentukan sama ada pengaruh Mahathirisme akan kekal atau sebaliknya selepas ini.
Walaupun dakwaan Lim Kit Siang itu segera disanggah oleh Muhyiddin yang mengatakan bahawa pilihanraya kecil ini tiada kena-mengena dengan survival Mahathir dan ianya hanya menggambarkan niat tidak tidak baik pemimpin DAP itu untuk mengeruhkan hubungan sesama pemimpin di dalam UMNO dan BN, hakikatnya gambaran yang diberikan oleh Lim Kit Siang itu bukanlah tiada asas sama-sekali.
Ramai yang menyifatkan Mahathir begitu kecewa dengan kekalahan anaknya dalam pemilihan baru-baru ini, apatah lagi terlihat adanya campurtangan dan pengaruh daripada Najib untuk memastikan status quo Naib Presiden dikekalkan. Lantaran itu apabila Mahathir beberapa hari lalu menyebut tentang politik wang yang masih berlaku dalam pemilihan lalu sehingga pemimpin yang tidak layak telah menang dan menyifatkan kerajaan pimpinan Najib semakin lemah, ia dianggap petanda bermulanya kritikan dan luahan rasa kecewanya terhadap Najib.
Pilihanraya Sungai Limau secara realitinya sukar dipisahkan daripada hakikat bahawa Mahathir akan terus lantang selepas ini. Sama ada BN kalah atau memang, Mahathir dipercayai tetap akan bersuara terhadap Najib. Sebab itu, tidak menghairankan bagaimana Mahathir juga berkata, kedatangannya ke Sungai Limau bukan saja untuk memastikan BN menang tetapi juga untuk memastikan anaknya itu menunaikan segala janji-janji yang telah dibuatnya.
Terlihat bahawa di sebalik Najib yang hanya mendoakan calon BN mencapai kemenangan, Mahathir sebaliknya sedang berusaha membuktikan pengaruhnya masih relevan lagi. Tidak diragui bahawa Sungai Limau adalah permulaannya dan keputusan pilihanraya itu nanti akan menentukan ke mana seterusnya haluan pengaruh Mahathir itu.
Mekipun Pas yang bertanding di Sungai Limau ini dan pilihanraya kecil ini juga tiada apa-apa keistimewaan pada mulanya, tetapi perkembangan hari-hari terakhir kempen ini memperlihatkan bahawa pengaruh Mahathirisme dan Anwarisme akan terus memainkan peranannya dalam kelompok masing-masing dan juga dalam persaingan merebut kuasa dalam pilihanraya akan datang. (SH 03/11/2013)

0

0

votes
Article Rating
Kongsikan artikel ini


Kekalahan Yang Tidak Mengecewakan Najib

 Setelah bertarung selama 12 hari dalam kempen pilihanraya yang sengit dan penuh dengan gula-gula politik, Pas akhirnya berjaya mengekalkan kerusi DUN Sungai Limau melalui calonnya, Mohd Azam Samad yang menewaskan calon BN, Dr Ahmad Suhaimi dengan majoriti 1084 undi.
Kemenangan Pas, walaupun dengan jumlah undi yang merosot berbanding PRU 13 iaitu 2774 undi tetapi seperti yang selalu diucapkan oleh bekas Perdana Menteri Mahathir Mohamad, walau dengan kelebihan satu pun tetap dikira menang juga.
Dengan longgokan projek dan janji pembangunan yang banyak ditaburkan oleh Muhyiddin Yassin sepanjang kempen, selain janji MB Kedah Mukhriz Mahathir untuk menjadikan Sungai Limau sebagai DUN angkatnya serta janji-janji lainnya,  kemenangan Pas ini diira sudah memadai walaupun Mahfuz Omar menyalahkan kemerosotan majoriti itu disebabkan hari mengundi diadakan pada hari bekerja yang menyebabkan pengundi luar tidak balik untuk menunaikan tanggungjawab mereka.
Kemenangan Pas ini juga memberi isyarat bahawa Mahfuz bakal memberi cabaran yang sengit kepada Mukhriz dalam pilihanraya umum akan datang ini.
Di pihak UMNO pula, kekalahan dalam pilihanraya ini tidak mendatangkan banyak kesan kerana ia tidak menjejaskan kedudukan kerajaan negeri yang dikuasai BN, begitu juga dengan kerajaan Pusat. Oleh itu, tiada terlihat nada kecewa daripada para pemimpinnya.  Ketua Wanita UMNO, Shahrizat Jalil menyifatkan BN menang dalam kalah kerana berjaya menurunkan majoriti Pas dengan drastiknya.
Menteri di JPM yang juga Ketua UMNO Jerai, Jamil Khir Baharom juga melihat ada sinar kepada BN di sebalik kekalahan BN dalam pilihanraya kecil ini kerana dengan kejayaan menurunkan majoriti Pas daripada 2774 kepada 1084 dalam tempoh 12 hari, sudah tentu ada harapan yang lebih baik dalam tempoh lima tahun akan datang.
Setiausaha Agung UMNO, Tengku Adnan pula mengucapkan tahniah kepada Pas atas kemenangan melalui Twitternya dengan menulis, “Tahniah kepada Pas, ada apa salah lagi dengan SPR?”
Secara umumnya tiada pemimpin UMNO yang kecewa dengan kekalahan ini. Kalau ada pun yang kecewa hanyalah MB Kedah, Mukhriz Mahathir dan bapany Mahathir Mohamad.. Dengan kekalahan BN di Sungai Limau ini, ia merupakan kecundangnya beliau buat kali kedua dalam tempoh terdekat ini setelah kalah dalam percubaan menjadi Naib Presiden UMNO pada 19 Oktober lalu.
Mahathir yang turut kecewa dengan tewasnya Mukhriz dalam pemilihan UMNO, sekali lagi tentunya terpukul dengan kekalahan ini meskipun barangkali menyedari peluang untuk menang sangat tipis.
Dengan kalahnya BN di Sungai Limau, bukan saja menyebabkan tiada apa-apa yang berubah dalam kerajaan, bahkan juga menyaksikan tiada yang berubah dalam UMNO. Untuk seketika ini, kedudukan Najib terus selamat daripada sebarang usaha mahu menggugatnya.
Mahathir yang baru mula mengkritik kerajaan Najib sebagai lemah dan membangkitkan politik wang dalam UMNO, kini sudah kehilangan asas untuk meneruskan serangannya. Berbanding jika BN menang di Sungai Limau dan imej anaknya Mukhriz secara automatik akan melonjak kerana berjaya menawan kubu kuat Pas dan satu lagi bukti nyata bahawa penerimaan rakyat terhadap kepimpinannya, UMNO mungkin dikritik sekali lagi kerana memilih orang yang salah sebagai pemimpinnya dalam pemilihan yang lalu.
Jika BN menang juga, Mahathir akan berjaya membuktikan bahawa Mukhriz tetap disayangi dan diterima rakyat, walaupun disisihkan oleh Najib dalam pemilihan Naib Presiden UMNO yang lalu. Ini akan menimbulkan tekanan kepada Najib dan mungkin menggugat kedudukannya.
Tetapi sekarang ini, setelah berjaya mengekalkan status quo Naib Presiden UMNO, Najib juga berjaya mengekalkan status quo ketenangan dalam UMNO. Untuk seketika, tiada asas yang kukuh untuk Mahathir meneruskan kritikan terhadap kepimpinannya.
Walaupun tidak menunjukkan kegembiraan dengan kekalahan ini, Najib juga tiada sebab langsung untuk kecewa kerana kekalahan ini. Kekalahan di Sungai Limau hanyalah kekalahan Mahathir. (SH 04/11/2013)

0

0

votes
Article Rating
Kongsikan artikel ini


Penulis Otai Yahaya Ismail Kembali Dengan Karya Terbarunya

 Setelah agak lama tidak muncul dengan karya buku politik dan novel satira, penulis yang tidak asing lagi di kalangan ahli-ahli politik negara ini, Yahaya Ismail kini kembali dengan dua karyanya yang terbaru bertajuk “Najib Terjerat Pemilihan UMNO 2013” dan “Beruk Tua”.
Buku Najib Terjerat Pemilihan UMNO 2013 adalah kupasan dan analisanya mengenai kedudukan UMNO pasca PRU 13 dan jangkaan masa depannya, terutama dalam PRU 14 yang dijangka menentukan hidup matinya parti itu.
Beliau yang terkenal dengan tagline “penulis yang tiada kompromi dalam analisanya” turut mengkritik kepimpinan UMNO dan negara, terutama Perdana Menteri, Najib Razak dan beberapa pemimpin lainnya dari beberapa sudut yang dirasakannya akan menjauhkan lagi sokongan rakyat kepada UMNO jika amalan negatif yang sedang berleluasa kini dibiarkan berterusan.
Secara umumnya, walaupun setelah berakhirnya pemilihan UMNO, buku ini masih sesuai untuk dibaca dan dijadikan renungan bersama serta dalam usaha memperhaiki wajah UMNO yang tidak begitu cantik lagi dipandang rakyat akibat karenah sesetengah pemimpinnya.
Buku  Beruk Tua pula adalah sebuah novel satira yang penuh sindiran, jenaka serta pengajaran. Beberapa tahun sebelum ini, Yahaya Ismail telah menggemparkan dunia penulisan negara dengan buku kumpulan cerpennya yang bertajuk “Maharaja Beruk Dan Beruk-Beruk Lainnya”.
Buku itu yang diterbitkan ketika suasana politik bergelora suatu ketika dahulu, bukan saja menjadi percakapan di kalangan ahli-ahli politik tetapi juga menjadi bualan di kalangan rakyat biasa. Bahasa  yang mudah difahami dan sindiran tajam daripada karyanya itu juga menyebabkan buku itu menjadi popular dan paling diminati ketika itu.
Dalam novel satira “Beruk Tua” ini, Yahaya Ismail turut memuatkan peringatan yang berbunyi, “Cerita ini tidak ada kena mengena dengan beruk yang hidup tapi kena mengena dengan beruk yang mati. Sekiranya ada manusia menganggap dirinya salah satu watak beruk dalam cerita ini apa boleh buat…itu pilihan dia sendiri. Penerbit dan pengarang tidak boleh disaman kalau dia identifikasikan dirinya seperti beruk dalam kisah ini”.
Sama ada novel “Beruk Tua” ini adalah sambungan daripada “Maharaja Beruk Dan Beruk-Beruk Lainnya” atau tidak, hanya dapat diketahui setelah memiliki dan membacanya.
Untuk mengetahui ketajaman kritikan dan analisa penulis yang sudah menghasilkan lebih 60 buah buku ini, dapatkanlah buku “Najib Terjerat Pemilihan UMNO 2013” ini di kedai-kedai buku atau jika ingin menghibur hati dengan jenaka dan sindiran satiranya pula, bacalah novel “Beruk Tua” ini.
Anda pasti puas dan terhibur dengannya. (SH 05/11/2013)

0

0

votes
Article Rating
Kongsikan artikel ini


Ghani Patail, Najib Bakal Kepanasan Tak Lama Lagi?

 Berikutan pendedahan sebuah portal berita mengenai bekas Perdana Menteri, Mahathir Mohamad yang dilaporan sedang memberi tekanan kepada Peguam Negara, Ghani Patail dengan memanggil bekas pegawai kanan polis, Mat Zain Ibrahim dan peguam kanan, Shafie Abdullah ke rumahnya untuk berbincang isu itu beberapa bulan lalu, penjelasan lanjut daripada bekas Perdana Menteri itu pastinya sedang ditunggu-tunggu sekarang ini.
Selain agen CIA yang didakwa berada di pejabat peguam negara, isu salah laku Ghani dan kehilangan Pulau Batu Puteh kepada Singapura dilaporkan turut menjadi topik perbincangan.
Tambahan pula isu adanya pengintip CIA bertugas di pejabat Peguam Negara ini timbul hampir bertepatan dengan tersebarnya berita bahawa Amerika Syarikat telah melakukan pengintipan di beberapa negara, termasuk Malaysia. Secara langsung ini bukan saja memberi tekanan kepada Ghani Patail, tetapi kepada Perdana Menteri, Najib Razak juga.
Sebagaimana yang dilaporkan, dalam pertemuan dengan Mahathir itu, selain isu salah laku Ghani yang bermula dengan kes mata lebam melibatkan Anwar Ibrahim yang turut menjadi perbincangan, bahkan juga berkaitan kelemahan hujah pihak Peguam Negara sehingga menyebabkan kehilangan Pulau Batu Puteh kepada Singapura.
Dalam hal yang berkaitan pengintip di pejabat Peguam Negara pula, dilaporkan Menteri Dalam Negeri, Zahid Hamidi turut dipanggil oleh Mahathir dan ditanya sama ada beliau mengetahui adanya dua orang pengintip yang sedang bekerja dengan pejabat peguam negara sekarang ini. Dalam hal ini, Zahid dikatakan berjanji akan menyiasat mengenainya.
Ghani Patail sejak beberapa tahun kebelakangan ini merupakan sasaran pelbagai pihak yang mengecamnya kerana didakwa mengamalkan pendakwaaan berpilih dan mempunyai kuasa tanpa had dalam menentukan pendakwaan. Selain isu liwat dan rasuah yang melibatkan Anwar Ibrahim, beliau juga dikecam dalam pelbagai kes lainnya seperti kes pembunuhan Altantuya. Susulan daripada itu, desakan agar beliau meletakkan jawatan juga kerapkali kedengaran.
Malangnya, bukan saja beliau menolak untuk meletakkan jawatan, bahkan Najib sendiri seperti mempertahankan kedudukannya dan mahu beliau terus kekal mengetuai jabatan peguam negara itu.
Tersebarnya berita mengenai adanya pertemuan itu yang dianggap sebagai tekanan Mahathir kepada Ghani Patail, ia bukan saja bertepatan dengan hangatnya perbualan orangramai mengenai pengintipan yang dilakukan oleh Amerika Syarikat kepada beberapa negara termasuk Malaysia, tetapi juga bertepatan dengan iklim politik negara yang menyaksikan anaknya, Mukhriz kecundang sebanyak dua kali dalam tempoh tidak sampai sebulan iaitu dalam percubaan merebut jawatan Naib Presiden UMNO dan dalam mengemudi pilihanraya kecil Sungai Limau.
Walaupun keprihatinan Mahathir bertindak dalam menangani isu yang melibatkan pengintipan CIA di pejabat Peguam Negara boleh dipuji meskipun beliau bukan lagi memegang jawatan Perdana Menteri, tetapi kaitannya dengan isu politik semasa yang sedang berlaku, sukar juga ditolak.
Ia seolah-olah tiada kena mengena tetapi dalam masa yang sama macam ada kaitannya pula.
Sebelum ini Mahathir telah membangkitkan tentang politik wang yang masih berlaku dalam UMNO dan kepimpinan Najib yang dianggapnya lemah kerana selalu tunduk kepada tuntutan ekstrem daripada pihak pembangkang. Meski dakwaan Mahathir ini disanggah oleh beberapa pemimpin UMNO yang cuba mempertahankan Najib tetapi ramai yang percaya bahawa dakwaan Mahathir itu banyak kebenarannya.
Dengan timbulnya pendedahan mengenai pertemuan beliau dengan bekas pegawai kanan polis dan peguam kanan ini dan kaitannya dengan tekanan terhadap Ghani Patail, penjelasan Mahathir yang seterusnya pasti sedang ditunggu-tunggu oleh semua orang. Lebih-lebih lagi mengenali cara dan gaya bekas Perdana Menteri itu, beliau tidak akan memulakan sesuatu perkara tanpa asas yang kukuh.
Penjelasan Mahathir selepas ini mungkin bukan saja berkaitan pengintip CIA di pejabat Peguam Negara tetapi barangkali juga melibatkan peranan Apco yang kini menjadi penasihat dan perunding kepada pentadbiran Najib. Apco ini pula sudah pun bertapak dalam pentadbiran kerajaan sebaik saja Najib mengambil alih kepimpinan negara sejak 2009 lagi.
Oleh itu, ditambah dengan adanya pengintip CIA yang sedang bertugas di pejabat peguam negara, adalah mudah dan berasas untuk mengaitkan pentadbiran Najib dengan pengaruh luar, khususnya Amerika Syarikat. Lebih-lebih lagi Najib juga dilihat amat suka dilihat mempunyai hubungan yang baik dan mesra dengan kuasa besar itu.
Tidak dinafikan Ghani Patail mungkin sedang dijadikan sasaran, tambahan pula beliau merupakan individu yang rapat dengan pentadbiran Najib tetapi dalam masa yang sama paling banyak isu. Ghani Patail mungkin dijadikan sasaran tetapi matlamat akhirnya ialah Najib.
Oleh itu, bukan saja Ghani yang sedang kepanasan sekarang ini, dengan desakan mulai kedengaran agar tugasnya sebagai Peguam Negara digantung kerana dakwaan adanya pengintip disisinya adalah dakwaan yang berat dan serius, bahkan bahang kepanasan itu mulai turut dirasakan oleh Perdana Menteri juga.
Kita hanya perlu bersabar sedikit dan menunggu Mahathir bersuara untuk mengetahui “siapa yang kena” dalam isu ini. (SH 06/11/2013)

0

0

votes
Article Rating
Kongsikan artikel ini


Pesanan Untuk Jamil Khir – “Jadi Pemimpin Agama Janganlah Berbohong”

 Ketika kempen pilihanraya kecil Sungai Limau yang baru saja berlalu, perkara paling menarik yang dilakukan oleh BN dalam usaha memenangi kerusi itu ialah dengan mengadakan karnival jualan murah di mana gula hanya dijual RM1 sekilo manakala sekampit beras 5 kilo pula dijual dengan harga RM5 sahaja.
Harga pasaran gula setelah dimansuhkan subsidinya ialah RM2.84 sekilo manakala sekampit beras 5 kilo pula ialah RM13.
Menariknya jualan murah itu ialah kerana ketika pembentangan Bajet 2014, Najib mengumumkan pemansuhan subsidi gula ialah bertujuan mengurangkan pengidap penyakit kencing manis di kalangan rakyat yang dianggap tinggi ketika ini. Malangnya kerana kepentingan kerusi dan kuasa, BN jadi tunggang-langgang dan sanggup mengadakan jualan murah seolah-olah menggalakkan rakyat memakan lebih banyak gula daripada biasa.
Walaupun karnival jualan murah itu kemudiannya dihalalkan oleh SPR dengan mengatakan ia tidak sama-sekali berunsur rasuah kerana pembeli tidak dipaksa untuk mengundi calon tertentu, tetapi akal yang waras tidaklah sukar memahami apa yang tersirat di sebalik yang tersurat daripada  jualan murah gula dan beras itu.
Lagi pula, karnival itu diadakan untuk menyokong calon BN dan sudah pasti terdapat poster dacing serta gambar calon BN di sekitarnya. Tanpa disebut atau disuruh memangkah calon BN pun, pembeli sudah pasti tahu bahawa siapa yang mereka rasa terhutang budi kerana mengadakan jualan murah  beras dan gula itu.
Meskipun mungkin ada pembeli yang rasa tidak terikat untuk mengundi calon BN apabila membeli gula dan beras murah itu, bilangannya tentulah sangat kecil. Kebanyakannya akan membalas budi dengan undi, lebih-lebih lagi orang Melayu memang terkenal dengan sikap mengenang budi dan membalas budi.
Golongan yang tidak mahu terikat dengan budi, biasanya tidak akan singgah membeli gula dan beras murah itu. Mereka lebih rela membeli beras dan gula dengan harga biasa daripada sanggup menebalkan muka membeli barangan murah itu dan kemudian rasa terhutang budi pula sambil menambahkan pula kencing manis di kalangan ahli keluarga.
Apabila SPR mengeluarkan kenyataan yang jelas memperlihatkan kecondongannya kepada BN, ia sebenarnya  hanya menambahkan lagi persepsi gelap rakyat terhadap badan yang sepatutnya bebas itu dalam mengendalikan pilihanraya. SPR seharusnya lebih bijaksana, sesuai dengan kebijaksanaan rakyat yang semakin meningkat sekarang ini.
Hari ini pula, Menteri di Jabatan Perdana Menteri yang bertanggungjawab dalam hal ehwal agama, Jamil Khir Baharom mengatakan,  jualan murah gula dan beras di Sungai Limau tempohari bukanlah kerana adanya pilihanraya dan ia hanya kebetulan saja diadakan ketika kempen pilihanraya.
Kata beliau lagi, “jualan murah ini ada di mana-mana, di pasaraya juga selalu ada jualah murah, jadi apa yang nak dihairankan, hanya kebetulan saja jualan murah itu diadakan ketika kempen pilihanraya Sungai Limau”.
Wah, wah…cantik sekali hujah politik orang agama dalam menegakkan benang basah! Kenapa perlu berbohong dan bukankah berbohong itu dilarang oleh agama? Sebagai pemimpin yang tahu agama, tahu halal haram, hukum berbohong itu bukankah lebih besar dosanya?
Kenapa susah sangat Jamil Khir mengaku bahawa jualan murah itu memang sebahagian daripada acara kempen pilihanraya BN? Mengaku sahajalah, kalau memang itu hakikatnya.
Memang benar jualan murah ada di mana-mana dan pasarara juga kerap melakukannya tetapi belum pernah rasanya gula dan beras turut dijual murah. Biasanya jualan murah di kampung-kampung dan di mana saja hanya  melibatkan pakaian, barangan plastik, pinggan mangkuk dan sebagainya. Sejak lebih 56 tahun merdeka,belum pernah ada jualan murah gula dan beras kecuali di Sungai Limau.
Murahnya pula bukan kepalang. Gula hanya dijual RM1 sedangkan harga biasanya RM2.84 manakala beras pula hanya RM5 sedangkan harga biasanya RM13. Sudah tentu kalau bukan kerana pilihanraya dan maksud membeli undi, tiada siapa sanggup menjual harga semurah itu.
Siapa pun akan mengatakan karnival jualan murah gula dan beras itu adalah kerana kempen pilihanraya. Tidak ada maksud lain daripada itu kerana tidak ada peniada yang sanggup rugi. Kalau betul bukan  kerana pilihanraya, buatlah karnival jualan murah yang serupa di tempat lain juga.
Kepada Jamil Khir, jadilah pemimpin agama yang baik dan janganlah berbohong. Lebih nampak hodohnya kalau pemimpin agama pun sudah pandai berbohong. Kerja-kerja bohong ini biarlah dilakukan oleh pemimpin-pemimpin lain dalam UMNO. (SH 07/11/2013)

0

0

votes
Article Rating
Kongsikan artikel ini


Jangan Sampai KJ Kalah Kepada Yuna Dalam Shout Award 2013 Malam Esok!!

 Malam esok 9hb November akan diadakan malam gemilang untuk menghargai bakat-bakat seni tanahair iaitu Shout Award 2013 di Stadium Putra Bukit Jalil. Majlis ini adalah anjuran stesen televisyen 8TV daripada kumpulan Media Prima dan bakal disiarkan juga secara langsung di stesen tv tersebut.
Shout Award tahun ini majlis kali keempat diadakan untuk menghargai penggiat seni daripada kategori muzik, tv, filem, radio, works dan social media.
Sebagaimana majlis-majlis anugerah lainnya, Shout Award tahun ini tidak banyak bezanya dengan pelbagai majlis yang serupa dengannya tetapi ia agak istimewa kerana seorang menteri iaitu Khairy Jamaluddin, yang juga Ketua Pemuda UMNO Malaysia, turut serta bertanding untuk merebut salah satu daripada 17 kategori yang dipertandingkan.
Barangkali juga, ini adalah pertama kali dalam sejarah Malaysia seorang menteri menyatakan persetujuan untuk turut serta bertanding merebut anugerah dalam acara hiburan tanahair. Dan barangkali juga, inilah sebenarnya salah satu daripada transformasi yang sering dilaung-laungkan sekarang ini.
Perdana Menteri, Najib Razak tentunya turut bangga dengan kesediaan KJ menyertai pertandingan ini kerana transformasi yang sering dijajanya telah difahami melalui pemikiran luar kotak oleh menterinya sendiri.
Dalam Shout Award 2013 ini, KJ akan bertanding merebut gelaran Wired Celebrity Award dalam kategori Social Media dan pesaing-pesaingnya ialah Aaron Aziz, Adibah Nor, Fatimah Abu Bakar/Sharifah Amani/Sharifah Aleeya, Sofea Jane dan penyanyi Yuna.
Pengundian pula boleh dilakukan melalui talian dalam laman web khas yang disediakan oleh pihak penganjur.
KJ sendiri dalam Twitter menampakkan rasa terujanya dengan penyertaannya dalam Shout Award ini dengan menulis “Baru selesai pemilihan parti, sekarang lawan Aaron Aziz pula. Mohon sokongan rakan2. Haha”
Walaupun kewajaran seorang menteri menyertai pertandingan glamour seperti ini menimbulkan pelbagai andaian dan ada yang setuju dan ada yang tidak, hakikatnya KJ seperti masih memerlukan sorotan kemilau cahaya neon dalam meniti kehidupannya, meskipun pencapaiannya menjadi anggota kabinet dalam usia 37 sudah boleh dikira membanggakan.
Jika beliau hanya hadir dan menyampailan hadiah di majlis seumapam itu, ia mungkin dikira munasabah dengan kedudukannya sebagai seorang menteri tetapi dengan turut serta bertanding, ia ternampak sedikit luar biasa dan tidak pernah dilakukan oleh mana-mana pemimpin sebelum ini. Meskipun ramai pemimpin yang menjadi menteri dalam usia awal 30an sebelum ini seperti Najib Razak, Anwar Ibrahim, Isa Samad, Annuar Musa dan Rahim Tamby Chik, namun belum pernah di antara mereka yang menyertai pertandingan seperti KJ ini.
Mungkin KJ ada alasan tersendiri kenapa beliau menyanggupkan dirinya menyertai pertandingan ini tetapi sebagai pemimpin politik yang tidak pernah surut dengan isu, tambahan pula kelemahan jentera Pemuda UMNO dalam kempen pilihanraya kecil Sungai Limau yang baru lalu masih menjadi percakapan ramai, penyertaannya dalam pertandingan ini sudah pasti bakal menambahkan lagi kecaman dan cebikan bibir musuh-musuh politik beliau terhadapnya.
Beliau tentu saja akan dituduh dan dilabel dengan pelbagai gelaran serta dianggap lebih mementingkan glamour daripada perjuangan hakikinya sebagai seorang pemimpin dan menteri.
Jika dalam pertandingan malam esok, beliau menang dan mampu menewaskan pencabar-pencabarnya, glamournya mungkin terus berambah, tetapi bagaimana jika kalah? Tidakkah kekalahan beliau nanti akan merendahkan lagi martabat dirinya dan Pemuda UMNO yang sedang dipimpinnya?
Oleh kerana dalam Twitternya, KJ sudah meminta sokongan rakan-rakan untuk memenangi pertandingan ini, ada baiknya semua ahli Pemuda UMNO mulai mengundi dan memberi sokongan kepadanya dan pastikan beliau yang sudah menang bergaya sebagai Ketua Pemuda UMNO baru-baru ini, mampu menang lagi di pentas hiburan pula.
Janganlah biarkan beliau kalah dan nama Pemuda UMNO tercemar. Juga janganlah dibiarkan sisi lain perjuangan untuk orang-orang Melayu ini kecundang. Lebih-lebih lagi jika nanti beliau bukannya kalah kepada Aaron Aziz, pelakon terkenal yang punyai ramai peminat dan pemuja itu, tetapi kecundang di tangan Yuna atau Sofea Jane pula.
Musuh-musuh politiknya pasti akan ketawa terbahak-bahak nanti. (SH 08/11/2013)

0

0

votes
Article Rating
Kongsikan artikel ini


Semuanya Mulai Tak Betul Di Mata Mahathir

 Sebagaimana yang diramalkan oleh banyak pihak, bekas Perdana Menteri, Mahathir Mohamad bersuara lagi mengenai UMNO. Dalam tulisan terbaru di blognya, beliau mengkritik cara kempen UMNO dan BN dalam pilihanraya kecil Sungai Limau yang menyaksikan calon BN kalah kepada calon Pas dengan kekurangan 1084 undi.
Mahathir menyifatkan pemberian wang dan hadiah ketika kempen di Sungai Limau tidak berjaya memikat hati pengundi, malah menganggapnya suatu pembaziran dan kekalahan calon BN adalah bukti bahawa pengundi menolak budaya itu yang telah pun ditunjukkan sejak PRU 13 lagi.
“Ini jelas sejak PRU 13, yang tidak sokong, tetap tidak sokong juga. Wang yang diberi adalah suatu pembaziran, tidak kira sama ada wang kerajaan atau bukan kerajaan.
“Sokongan kepada parti politik diasaskan kepada perjuangan serta tingkah laku pemimpin dan calon. Kalau datang dengan Mercedes atau motosikal 1000cc, saguhati dan apa yang diberi tidak akan menawan hati,” demikian antara intipati tulisannya.
Sanggahan Mahathir mengenai cara kempen BN ini memang ada benarnya, malangnya itulah yang sebenarnya telah diamalkan sejak sekian lama. Di era Mahathir pun, ketika kempen pilihanraya, itulah juga cara kempennya. Pemberian wang, hadiah, kain batik, kain pelikat dan projek-projek pembangunan adalah cara kempen yang sudah sebati dengan UMNO dan BN sejak dulu lagi.
Ketika kempen pilihanraya, tidak banyak yang bercerita tentang apakah perjuangan UMNO dan sasaran masa hadapan yang mahu dilakukannya kepada rakyat. Yang banyak dicurahkan oleh janji-janji pembangunan dan seumpamanya saja. Dan melalui janji pembangunan, pemberian wang dan saguhati itulah UMNO dan BN menang pilihanraya selama ini.
Kenapa Mahathir tidak mengkritiknya sebelum ini dan hanya berbuat demikian setelah BN kalah di Sungai Limau?
Adakah jika BN menang dalam pilihanraya Sungai Limau tempohari, kritikan Mahathir tetap sama?
Kritikan Mahathir terhadap amalan pemberian wang dan saguhati ini adalah serangan terbarunya terhadap UMNO dan kerajaan yang dipimpin oleh Najib Razak. Ini juga memperlihatkan bekas Perdana Menteri itu semakin kerap bersuara mengenai UMNO, kerajaan dan Najib sejak pemilihan UMNO pada 19 Oktober lalu yang menyaksikan anaknya, Mukhriz hanya mampu mendapat tempat keempat dalan perebutan kerusi Naib Presiden UMNO walaupun dilihat calon yang popular.
Sebaik usai pemilihan itu, Mahathir seperti meluahkan rasa kecewanya dengan kekalahan Mukhriz. Katanya, beliau memang sudah menjangka anaknya yang juga MB Kedah akan tewas dalam pertandingan itu kerana beliau bukanlah calon pilihan Perdana Menteri.
Jelas daripada ungkapan itu, terpancar rasa kecewanya kerana Najib lebih meletakkan Hishammuddin, sepupunya dan dianggap lemah serta tidak disukai oleh rakyat, sebagai antara calon pilihan Perdana Menteri untuk memenangi jawatan nombor tiga itu, sebaliknya Mukhriz yang tidak dijadikan calon pilihan Perdana Menteri bertanding keseorangan.
Mahathir juga kemudian mengatakan politik wang masih berlaku dalam UMNO sehingga calon yang tidak layak akhirnya telah memenangi jawatan tertentu dalam pemilihan kali ini. Sekali lagi, tafsiran umum mengenai calon yang dianggap tidak layak tetapi telah memang itu sebenarnya ditujukan kepada Hishammuddin.
Memang diakui dalam pemilihan lalu, Hishammuddin merupakan calon paling tidak popular dan ramai yang mahukan beliau kalah. Berbanding dengan Mukhriz yang baru membawa kemenangan kepada BN menawan semula Kedah, anak bekas Perdana Menteri, Hussein Onn itu nyata jauh tertinggal di belakang.
Bagaimanapun ketika pemilihan, Hishammudin berjaya mendapat tempat ketiga dengan kelebihan 9 undi berbanding Mukhriz manakala Zahid Hamidi di tempat pertama dan Shafie Apdal di tempat kedua. Kedudukan sebagai calon bukan pilihan Najib dianggap sebab utama tewasnya Mukhriz dalam pemilihan itu.
Selepas mengkritik mengenai politik wang yang masih berlaku dalam UMNO, Mahathir juga kemudian mengatakan kepimpinan Najib sebenarnya semakin lemah kerana kerap tunduk kepada tuntutan kumpulan ekstrem daripada pembangkang.
Jika dikira pendedahan mengenai tekanan yang sedang diberikan oleh Mahathir kepada Peguam Negara, Ghani Patail dengan menjadikan kehilangan Pulau Batu Puteh dan salah lakunya ketika mengendalikan kes mata lebam yang melibatkan Anwar Ibrahim sebagai asas menekan pegawai tinggi kerajaan yang dianggap rapat dengan Perdana Menteri itu, serangan dan kritikan Mahathir kepada UMNO, kerajaan dan Najib sudah menjadi episod yang bersiri sebenarnya.
Ia kini sudah memasuki siri kelima -bermula dengan luahan kecawa kerana anaknya bukan calon pilihan Najib, politik wang telah menyebabkan calon tidak layak terpilih, kerajaan Najib makin lemah kerana tunduk kepada tuntutan ekstrem pembangkang, tekanan kepada Ghani Patail tetapi sasaran sebenarnya ialah Najib dan terbaru kritikannya mengenai pemberian wang dan hadiah yang dianggap pembaziran dalam kempen.
Pastinya selepas ini banyak lagi kritikan dan serangan akan dilakukan oleh bekas Perdana Menteri itu. Dalam tempoh tidak sampai sebulan, sudah terlihat tanda-tanda bahawa semua yang ada dalam UMNO dan kerajaan sekarang tidak lagi betul di mata Mahathir.
Bukan saja pemberian wang dan hadiah yang dulunya menjadi alat memenangkan BN setiap kali pilihanraya sudah dianggapnya tidak betul dan membazir, malah Ghani Patail yang mula digunakannya ketika era pemerintahannya untuk mendakwa dan menyingkirkan musuh politiknya Anwar Ibrahim ketika ini, turut dilihatnya tidak lagi betul sekarang ini.
Oleh itu, janganlah terkejut, jika selepas ini bukan saja kritikan Mahathir makin kerap, malah apa yang dulunya dianggap betul, turut dilihatnya salah selepas ini. Oleh kerana Mukhriz menang undi popular berbanding Hishammuddin yang mengatasinya dengan kelebihan 9 undi berdasarkan kaedah “electoral college” atau satu bahagian satu undi, tidak mustahil juga Mahathir selepas ini mahukan kaedah undi popular digunapakai dalam pemilihan UMNO pula.
Sikap berubah-ubah bukanlah asing bagi Mahathir dan dalam sejarah politiknya, sudah banyak kali kawannya bertukar menjadi musuh dan musuh kembali menjadi kawan.
Oleh itu, bermula dengan semuanya tidak lagi dianggap betul oleh Mahathir sekarang ini, tidaklah mustahil Najib yang dulunya wangi dan disanjung, bakal dikitai tak lama lagi. (SH 09/11/2013)

0

0

votes
Article Rating
Kongsikan artikel ini


Dengarnya Lebih Dari Dua ADUN Perak Sedang ‘Berbulu’ Dengan Zambry

 Walaupun Menteri Besar Perak, Zambry Abdul Kadir menyatakan isu kemungkinan dua orang ADUN dari negeri itu akan melompat parti merupakan hanya khabar angin dan mainan politik semata-mata, wajah beliau yang dilihat kurang ceria sejak kebelakangan ini mungkin menggambarkan hakikat sebenarnya gelora politik yang sedang berlaku di negeri itu.
Mulutnya mungkin berkata tiada apa-apa tetapi gambaran suram pada wajahnya yang disedari oleh ramai orang kebelakangan ini seperti menunjukkan kemungkinan itu ada kebenarannya.
Zambry ketika ini seperti sedang menghadapi tekanan daripada kelompok tertentu serta dalam misi menyelesaikan masalah yang jika gagal diselesaikan dengan baik, bakal menyebabkan kerajaan BN Perak tumbang dan digantikan dengan Pakatan Rakyat.
Beberapa maklumat yang diperolehi daripada negeri Perak juga mengakui kejadian melompat parti oleh ADUN BN Perak memang tidak mustahil kerana ketika ini semakin ramai yang tidak puas hati dan sedang “berbulu” dengan Menteri Besar Perak itu.
Dua hari lalu, dilaporkan melalui laman Twitter bahawa dua orang ADUN BN Perak bakal melompat parti menyertai Pakatan Rakyat dan mereka berkenaan sudah pun mengadakan pertemuan dengan Anwar Ibrahim di Permatang Pauh. Meskipun tidak disebut nama dua ADUN berkenaan, adalah dilaporkan mereka itu adalah ADUN senior di Perak.
Mereka dikatakan kecewa kerana tidak diberi kedudukan dan jawatan dalam kerajaan negeri, selain Zambry juga didakwa tidak lagi memberi perhatian dan semakin kurang meminta nasihat daripada pemimpin-pemimpin lama sama ada dalam urusan pentadbiran kerajaan negeri mahu pun parti.
Sikap ini nyata berbeza ketika mula-mula menjadi Menteri Besar Perak dahulu di mana Zambry ketika itu sering meminta nasihat dan pandangan daripada mereka, tetapi selepas PRU 13 lalu perkara itu tidak lagi dilakukannya dan ini menyebabkan mereka rasa tidak lagi dihargai.
Zambry ketika mengulas mengulas mengenai isu itu hanya menyifatkannya sebagai khabar angin dan mainan politik semata-mata serta tidak perlu dilayan. “Macam-macam mainan sedang ditimbulkan, ada juga dakwaan mengatakan saya bertemu dengan ADUN PR dan membawa mereka menyertai BN. Semua ini tak perlu dilayan,” katanya lagi.
Dalam pilihanraya umum lalu, BN Perak memenangi 31 kerusi DUN manakala PR memenangi 28 kerusi. Sekiranya dua ADUN BN melompat kepada PR, ia akan menyebabkan kerajaan BN tumbang dan PR kembali menjadi kerajaan dengan kedudukan 30-29. Jika ini berlaku, ia akan mengulangi peristiwa tahun 2009 di mana kerajaan PR di Perak yang diketuai oleh Nizar Jamaluddin ketika itu tumbang berikutan tindakan tiga ADUNnya mengisytiharkan diri mereka sebagai ADUN Bebas yang menyokong BN.
Tidak dinafikan bahawa sejak akhir-akhir ini rungutan di kalangan ahli dan pemimpin UMNO Perak terhadap kepimpinan Zambry semakin kuat kedengaran. Selain ada ADUN yang kecewa dan kecil hati kerana tidak diberi tempat dan kedudukan dalam kerajaan, terdapat pemimpin lama dan senior pula berasa hati kerana mereka semakin dipinggirkan.
Jika sebelum PRU 13, Zambry dikatakan selalu meminta nasihat dan pandangan daripada pemimpin-pemimpin lama ini tetapi selepas berakhirnya pilihanraya lalu, amalan itu tidak lagi dilakukannya.
Dalam pada itu, terdapat juga pemimpin UMNO yang kecewa dengan Zambry kerana beliau dikatakan semakin mengutamakan kroni berbanding memberi keutamaan kepada pemimpin-pemimpin UMNO sendiri sejak kebelakangan ini.
Selain dua ADUN yang dikatakan sudah mengadakan pertemuan dengan Anwar itu, maklumat lain pula memberitahu sebenarnya terdapat lebih daripada dua ADUN BN di Perak yang berpotensi melompat parti dan meninggalkan BN sekarang ini.
Semua mereka ini, kata maklumat itu, begitu kecewa dengan cara pentadbiran Zambry dan ingin bertindak demikian bagi memberi pengajaran kepada Menteri Besar Perak itu.
Beberapa hari sebelum isu lompat parti melibatkan dua ADUN ini muncul, Zambry disedari kelihatan tidak ceria dan walaupun beliau mengatakan ia hanya khabar angin dan tidak perlu dilayan, hakikatnya ramai ahli dan pemimpin UMNO serta rakyat Perak tahu pergolakan dan masalah yang sedang berlaku sekarang di negeri yang kaya dengan kayu balak itu.
Sama ada lompat parti ini akan berlaku atau tidak dan kerajaan negeri BN dapat dikekalkan atau sebaliknya, ia sebenarnya terpulang kepada budi bicara dan kebijaksanaan Zambry menanganinya. Jika beliau terus keras hati, degil dan tidak mahu bertolak-ansur, kebarangkalian tumbangnya kerajaan negeri seperti mana yang berlaku pada tahun 2009 lalu amatlah tinggi sekali.
Bagaimanapun, seorang pemimpin veteran Perak ketika ditanyakan isu lompat parti ini langsung tidak menunjukkan rasa terkejut dan hairan jika ianya berlaku dalam waktu yang terdekat ini.
“Dah dapatnya cara haram, tumbangnya pun cara haram juga,” katanya dengan sinis. (SH 11/11/2013)

0

0

votes
Article Rating
Kongsikan artikel ini


Zahid Perlu Bersuara Dan Membuktikan Ketegasannya Bukan Pura-Pura

 Sejak bekas Perdana Menteri, Mahathir Mohamad dilaporkan sedang memberi tekanan kepada Peguam Negara, Ghani Patail dengan memanggil beberapa individu penting ke rumahnya untuk membincangkan perkara itu pada Ogos lalu, semakin ramai yang bercakap mengenainya. Dengan tindakan terbaru Peguam Negara tidak memfailkan rayuan dalam kes yang melibatkan bekas Presiden MCA, Ling Liong Sik dalam skandal PKFZ, sekali lagi kecaman terhadapnya turut bertambah.
Tindakan Peguam Negara tidak memfailkan rayuan dalam kes yang berprofil tinggi ini mengulangi apa yang dilakukannya dalam kes rakan karib Najib, Razak Baginda yang dibebaskan mahkamah kerana dituduh membunuh Altantuya Sharibuu, suatu gambaran seolah-olah mereka berpuas hati dengan keputusan yang tidak memihak kepada pendakwaraya itu.
Ketua Pemuda UMNO, Khairy Jamaluddin hari ini menggesa Peguam Negara menjelaskan kepada umum tentang kewajarannya tidak memfailkan rayuan dalam kes melibatkan Ling Liong Sik itu memandangkan ia merupakan kes yang menjadi perhatian umum.
Dalam kes tekanan kepada Peguam Negara, Ghani Patail dengan mengaitkannya dalam pelbagai perbuatan salah saku, kehilangan Pulau Batu Puteh kepada Singapura dan adanya pengintip CIA diambil bekerja dengannya, selain bekas pegawai kanan polid, Mat Zain Ibrahim dan peguam terkenal, Shafie Abdullah yang dipanggil Mahathir ke rumah, turut dijemput ialah Menteri Dalam Negeri, Zahid Hamidi.
Ketika ditanyakan tentang pengintip CIA di pejabat Peguam Negara itu, Zahid dilaporkan berjanji akan menyiasat dan akan memaklumkan kepada Mahathir sebaik mengetahui kedudukan sebenarnya.
Dalam reaksinya mengenai maklumat yang diperolehi oleh Mahathir bahawa ada pengintip CIA bekerja di pejabat Peguam Negara, Ketua Pembangkang, Anwar Ibrahim mempersoalkan sikap berdiam diri Najib mengenai perkara itu sedangkan ianya adalah isu besar yang melibatkan kepentingan negara
Dalam masa yang sama, Anwar juga menggesa kedudukan Ghani direhatkan buat sementara untuk membolehkan siasatan dijalankan bagi mencari kebenaran di sebalik pelbagai dakwaan negatif terhadapnya itu.
Selain Najib yang diminta bersuara dan menjelaskan kepada umum pelbagai isu berkaitan Peguam Negara ini, turut dituntut untuk bersuara sama oleh Anwar ialah Zahid Hamidi, bukan saja atas kapasitinya sebagai Menteri Dalam Negeri tetapi juga kerana beliau merupakan salah seorang individu yang telah dipanggil ke rumahnya oleh Mahathir.
Sekali imbas, sikap berdiam diri Najib dalam isu melibatkan Ghani ini memang sukar difahami, lebih-lebih lagi dalam zaman ledakan teknologi maklumat ini di mana beliau mempunyai banyak saluran untuk menjelaskan perkara itu kepada umum, kecualilah memang tindakan itu disengajakan untuk melindungi sesuatu kepentingan.
Ramai yang berkata, Najib akan terus melindungi Ghani biar bagaimana banyak sekalipun isu negatif dikaitkan kerana Peguam Negara itu mempunyai banyak maklumat mengenainya, termsuk dalam kes pembunuhan Altantuya dan pembelian kapal selam Scorpene. Sejauh mana perkara itu benar tidaklah dapat dibuktikan tetapi itulah percakapan orangramai yang bukan saja menjadi tajuk perbualan di kedai kopi di kampung-kampung tetapi juga di kediaman mewah orang-orang kenamaan serta di meja makan bersalut emas di istana golongan diraja.
Oleh yang demikian, menurut mereka yang arif dan bijak pandai dalam perkara ini, selagi boleh berdiam diri dan menutup mulutnya, Najib dipercayai akan terus berbuat demikian. Jika Najib membuka mulutnya, ia umpama memberi ruang untuk menjerat dirinya.
Tetapi bagaimana dengan Zahid Hamidi yang sebelum ini begitu lantang dan tegas dan baru saja menang bergaya sebagai Naib Presiden UMNO? Apakah lantang dan tegasnya hanya sebelum memperolehi undi saja?
Sebagai Menteri Dalam Negeri, Zahid dipercayai tidak mempunyai kepentingan dalam melindungi sesiapa dalam isu yang melibatkan Peguam Negara ini. Mahathir sendiri dipercayai memanggil beliau ke rumahnya adalah kerana beliau yakin dan tertarik dengan ketegasan Zahid sebagai Menteri Dalam Negeri, lalu menyampaikan maklumat yang diketahuinya dan mahukan Zahid bertindak mengenainya.
Harapan rakyat dan ahli UMNO terhadap Zahid juga amat tinggi. Setelah menunjukkan ketegasannya dalam pelbagai isu melibatkan kepentingan rakyat dan menunjukkan keberanian untuk tidak menyokong dan mengikut telunjuk Najib secara membabi buta sepertimana yang ditunjukkannya dalam mempertahankan Akta Hasutan dan Ordinan Darurat, harapan rakyat sebenarnya tidaklah sekadar beliau memperolehi undi tertinggi untuk jawatan Naib Presiden UMNO saja.
Ramai yang mahukan beliau terus menunjukkan ketegasan dan keberaniannya demi kepentingan rakyat dan kebenaran. Harapan orangramai juga dengan kemenangan melalui undi tertinggi itu, ketegasan dan keberaniannya tetap sama dan tidak menyusut. Memang diakui sejak berakhirnya pemilihan UMNO, suara tegas Zahid tidak lagi kedengaran dan seakan-akan sudah tenggelam. Mungkin kerana tiada isu yang memerlukan ketegasannya, maka keadaan itu berlaku tetapi isu yang melibatkan Peguam Negara ini adalah medan terbaik untuk Zahid menunjukkan kewibawaan sebenar dirinya.
Setelah lebih seminggu isu ini menjadi perbualan ramai, tetapi sehingga ini masih belum ada sebarang respon daripada Zahid lagi. Jika Najib yang masih berdiam diri, ia mungkin boleh difahami tetapi Zahid tiada alasan untuk turut berdiam diri sama seperti Najib.
Jika pun Najib yang ingin dilindunginya, beliau haruslah ssdar bahawa kepentingan negara dan rakyat jauh lebih afdal dan besar pahalanya untuk dijunjung.
Beliau perlu bersuara bukan saja atas kapasitinya sebagai Menteri Dalam Negeri tetapi juga kerana beliau antara orang yang dipanggil oleh Mahathir untuk berbincang mengenainya dan kemudian berjanji untuk menyiasatnya. Lebih dari itu, suara tegas dan berani Zahid juga ditunggu untuk membuktikan ketegasan, keberanian dan kelantangannya sebelum ini bukanlah pura-pura dan hanya untuk meraih undi semata-mata. (SH 10/11/2013)

0

0

votes
Article Rating
Kongsikan artikel ini


Setelah Dapat Segala-Galanya, Saman-Menyaman Hanya Membuang Masa Bagi Shahrizat

 Dalam langkah yang dianggap mengejutkan, Ketua Wanita UMNO, Shahrizat Jalil hari ini menarik balik saman RM100 juta terhadap Rafizi Ramli dan Zuraidah Kamaruddin berkaitan pelbagai pendedahan yang dilakukan oleh dua Ahli Parlimen PKR berhubung projek pemeliharaan lembu NFC dan kaitannya dengan kedudukan beliau sebagai anggota kabinet.
Dalam saman yang dikemukakan pada 19 Januari lalu, Shahrizat mengemukakan saman bernilai RM100 juta itu atas dakwaan fitnah yang dilakukan terhadapnya berhubung projek NFC yang dimiliki oleh suami dan anak-anaknya.
Atas persetujuan bersama, hari ini saman itu ditarik tanpa syarat. Ramai yang terkejut dengan perkembangan ini.
Dengan menarik balik saman tanpa syarat ini, betmakna Rafizi dan Zuraidah boleh terus membuat pelbagai dakwaan dan pendedahan mengenai projek NFC dan kaitannya dengan Shahizat. Beliau yang sebelum ini mengemukakan saman itu atas dakwaan ianya fitnah dan bimbang ia mungkin menjejaskan peluangnya untuk terus bertapak dalam dunia politik, kini nyata tidak peduli lagi sama ada dakwaan yang sama atau pendedahan baru mahu dibuat oleh kedua-dua pemimpin PKR itu.
Menarik balik saman tanpa syarat juga bermakna, dakwaan Rafizi dan Zuraidah sebelum ini bukanlah fitnah tetapi ada asas kebenarannya. Tidak syak lagi bahawa Shahrizat takut untuk berhujah dan mempertahankan dirinya di mahkamah mengenai projek yang sebelum ini berkali-kali dikatakannya tiada kaitan dengan dirinya walaupun beliau tinggal serumah dan tidur sebilik dengan suaminya.
Melalui samannya sebelum ini, Shahrizat nampaknya telah berjaya menangkis persepsi beliau bersalah dan terlibat dalam projek NFC yang dipunyai oleh keluarganya itu. Buktinya, beliau mampu terus mempertahankan jawatan Ketua Wanita UMNOnya dengan cemerlang, seolah-olah projek NFC dan penyalahgunaan dananya untuk membeli kereta, kondo dan hartanah lainnya langsung tidak meninggalkan kesan kepada ahli-ahli Pergerakan Wanita UMNO.
Lebih dari itu, dengan mengemukakan saman fitnah itu juga, Shahrizat berjaya meyakinkan Perdana Menteri bahawa beliau benar-benar pemimpin yang suci bersih dan hanya berjuang semata-mata untuk agama, bangsa dan negara sahaja serta tidak sekali-kali menggunakan kedudukannya untuk kepentingan peribadi dan keluarga. Buktinya, Najib telah melantiknya pula sebagai penasihat wanita dan keluarga kepada Perdana Menteri yang bertaraf menteri walaupun dalam kabinet sudah pun ada Menteri Pembangunan Wanita dan Keluarga yang disandang oleh Rohani Karim dari Sarawak.
Lalu, setelah dapat mengekalkan jawatan politik dan dapat pula jawatan dalam kerajaan, itulah sebenarnya matlamat sebenar kebanyakan pemimpin mahu terus bertahan dalam UMNO. Tidak terkecuali dengan Shahrizat juga. Dengan memegang kedua-dua jawatan yang diidam-idamkan itu, tiada lagi yang perlu dirisaukan oleh Shahrizat. Sekurang-kurangnya sehingga pilihanraya umum akan datang, beliau akan menjalani kehidupan glamour bertaraf menteri sebagaimana yang pernah dinikmatinya sebelum ini, sehinggalah tiba-tiba nikmat itu dilucutkan oleh Najib berikutan pendedahan bertali-arus mengenai skandal NFC oleh Rafizi dan Zuraidah ketika itu.
Dengan memperolehi segala apa yang diidamkan itu, saman fitnahnya keatas Rafizi dan Zuraidah tiada merit lagi untuk diteruskan. Ia hanya membuang masa dan wang ringgit saja. Apa saja pendedahan lain sebelum ini, ia tidak akan memberi kesan lagi kepada kedudukannya dalam politik dan kerajaan kerana kepercayaan daripada ahli Wanita UMNO dan Perdana Menteri sudah pun berjaya ditaklukinya sekarang ini.
Walaupun Rafizi dan Zuraidah nyata gembira dengan penarikan balik saman ini dan membuktikan pendedahan mereka sebelum ini ada asasnya, bahkan bertepatan juga dengan kenyataan SPRM beberapa hari lalu yang menyatakan pemberian projek NFC itu diberikan kepada kepada syarikat yang tidak layak dan tiada pengalaman, hakikatnya Shahrizat telah pun mengutip laba daripadanya.
Biarpun Rafizi berjanji akan terus memantau skandal NFC ini dan membawa pihak yang bertanggungjawab ke muka pengadilan manakala Zuraidah pula mahu memastikan projek yang menggunakan wang rakyat ini dipulihkan, kesannya kepada perjalanan hidup dan karier Shahrizat semakin menipis.
Apa pun kesudahan projek NFC selepas ini, siapa yang bakal mengambil alihnya, bagaimana kesudahan dana RM250 juta yang disalahguna dan pelbagai perkara lainnya, ianya tidak lagi penting bagi Shahrizat. Kedudukan dirinya yang mungkin menjadi beban kepada UMNO dan BN dalam pilihanraya akan datang juga tidak lagi dipedulikannya.
Yang penting, dengan mengekalkan kedudukannya dalam hireaki kanan dalam parti, menjadi penasihat kerajaan bertaraf menteri serta sentiasa dapat berdamping dengan Najib yang mempunyai banyak kuasa, semua masalah-masalah lain akan selesai secara perlahan-lahan. Sudah banyak kes sebelum ini bagaimana selagi seseorang itu mendampingi pemegang tampuk kuasa dan tidak meningkah arus, kesnya akan diselesaikan secara damai oleh kerajaan dan tiada sebarang hukuman akan dikenakan.
Walaupun dengan menarik balik saman tanpa syarat ini seperti meletakkan kedudukan Shahrizat dalam persepsi bersalah di kalangan rakyat, tetapi di ketika yang sama, selain tidak mahu membazir masa dan wang ringgitnya, jalan penyelesaian kepada masalah yang membelenggu keluarganya juga sedang diatur sebenarnya. Akhirnya tiada sesiapa yang bersalah dalam kes NFC dan kerajaan akan menanggung segala kerugiannnya.
Begitulah lazimnya. (SH 11/11/2013)

0

0

votes
Article Rating
Kongsikan artikel ini


Ahmad Maslan Sepatutnya Minta GLC Tolong Orang Melayu, Bukannya Utusan Melayu

 Dalam usaha membantu syarikat Utusan Melayu yang semakin kerugian kerana semakin kurang orang membaca akhbar terbitannya, Utusan Malaysia, Timbalan Menteri Kewangan Ahmad Maslan membuat keputusan menulis surat kepada semua syarikat berkaitan kerajaan atau GLC agar menyalurkan lebih banyak iklan di dalam akhbar tersebut.
Menurut Ahmad Maslan, daripada 35 GLC utama di negara ini, mereka membelanjakan hanya sekitar 3.7 peratus saja daripada keseluruhan peruntukan iklan untuk Utusan Malaysia.
“Ini merupakan perbelanjaan yang terlalu amat sedikit,” luahnya dengan kecewa.
Selain Utusan Malaysia, GLC terbabit juga turut diminta menyalurkan lebih banyak iklan untuk akhbar Berita Harian. Kedua-dua akhbar, Utusan Malaysia dan Berita Harian adalah milik UMNO dan bantuan dalam bentuk iklan itu, menurut Ahmad Maslan lagi, adalah supaya peranan akhbar terbabit untuk kepentingan negara terus dapat dilakukan dengan jayanya.
Tindakan Ahmad Maslan ini segera mengundang rasa kurang senang pelbagai pihak. Bukan saja pembangkang yang mengecam tindakan itu, bahkan sekutu UJNO dalam BN iaitu MCA turut melahirkan rasa kurang senangnya dengan perkara itu. Jika pembangkang melalui Ahli Parlimen Bayan Baru, Sim Tze Tsin menyatakan GLC seharusnya dibebaskan daripada sebarang campurtangan politik kerana ia adalah milik rakyat, MCA melalui Naib Presidennya, Gan Peng Sieu pula berkata, bukan tugas kerajaan atau GLC membantu syarikat media seperti Utusan dan Berita Harian.
Sambil menyifatkan tindakan Ahmad Maslan menulis surat kepada ketua-ketua GLC itu sebagai penyalahgunaan kuasa, MCA juga berkata, syarikat media seharusnya dibenarkan bersaing secara sihat berasaskan kemampuan profesionalisme dan kecekapan tanpa mengharapkan bantuan dan subsidi daripada GLC atau kerajaan.
“Mengarahkan bantuan atau subsidi adalah penghinaan kepada kecekapan dan profesionalisme kakitangan syarikat akhbar terbabit,” tambah Naib Presiden MCA itu lagi.
Secara jujurnya tindakan Ahmad Maslan dalam hal ini menampakkan kekeliruan dan kecelaruannya dalam memahami tugas serta peranan GLC kepada rakyat. Dalam pembentangan agenda memperkasa ekonomi Bumiputera tidak lama dulu, Najib sendiri ada membangkitkan peranan GLC dalam membantu ekonomi Bumiputera dan orang-orang Melayu.
Dalam hal ini Perdana Menteri telah menetapkan usaha membantu orang Melayu ini sebagai salah satu KPI atau penunjuk prestasi pemimpin-pemimpin GLC terbabit yang dilantik oleh kerajaan menduduki jawatan tersebut.
Jika GLC diminta memainkan lebih banyak peranan dalam membantu dan memperkasa ekonomi orang Melayu, tidaklah ada sesiapa yang tersinggung kerana ia memang sewajarnya dilakukan memandangkan secara relatifnya kedudukan mereka masih tertinggal berbanding kaum-kaum lain. Namun demikian dalam usaha memastikan kualiti tidak dikompromi, faktor merit dalam memberikan bantuan atau pertolongan itu tidaklah pula harus diketepikan.
Malangnya, Ahmad Maslan yang pernah berbangga dengan markah CGPA ketika di universiti sebanyak 3.85 dan barangkali antara pemimpin paling pandai dalam pentadbiran Najib, nampaknya telah gagal memahami perkara ini dengan jelas. Najib mahu GLC membantu orang Melayu tetapi beliau menulis surat meminta semua GLC membantu Utusan Melayu.
Mengarahkan GLC membantu Utusan Melayu langsung tidak berkaitan dengan orang Melayu. Ini kerana sejarah Utusan Melayu sebagai pembangkit nasionalisme Melayu hanya tinggal sejarah ketika ini. Ketika ini perjuangan Utusan Melayu tidak lagi ke arah itu, bahkan jalan politik yang dipilihnya dalam memuatkan pemberitaan banyak yang sudah menyimpang daripada semangat kemelayuan.
Bukan saja berita picisan yang sering menjadi bahan beritanya, bahkan ahli politik picisan juga lebih mendapat tempat berbanding sesetengah pemimpin Melayu dan kerajaan.
Utusan Melayu sejak beberapa tahun kebekalangan ini juga lebih menjadi medan menyiarkan berita berunsur seks dan fitnah. Ia juga paling banyak kena saman dan terpaksa memohon maaf serta kerap kali terpaksa membayar ganti rugi kepada pihak yang menyamannya. Mungkin juga boleh dimasukkan dalam Malaysia Book of Records sebagai akhbar yang paling banyak kena saman, memohon maaf dan membayar ganti rugi.
Lantaran itu, pembelinya makin merosot. Rakyat tidak lagi membeli Utusan, generasi muda pula mulai “geli” untuk membeli dan membacanya. Malah ramai kakitangannya sendiri yang tidak membaca akhbar itu. Yang tidak mahu membawa pulang ke rumah juga ramai jumlahnya berikutan banyak beritanya yang kurang sesuai dibaca oleh anak-anak dan ahli keluarga yang lain.
Jika ditambah dengan corak majalah Mangga yang diterbitkannya di mana banyak memuatkan gambar seksi dan lucah sehingga sebuah negeri memfatwakan majalah itu sebagai haram dimiliki, agenda nasionalisme Melayu sebenarnya sudah jauh ke laut daripada perjuangan Utusan Melayu.
Lantaran itu, memanglah tidak wajar bagi Ahmad Maslan meminta GLC memberi bantuan dan menyalurkan lebih banyak iklan kepada syarikat itu. Beliau seharusnya lebih memberi fokus kepada membasmi kemiskinan dan memperkasa ekonomi orang-orang Melayu dan bukannya Utusan Melayu. Menyalurkan banyak iklan dalam akhbar yang kurang pembeli dan pembaca juga bertentangan dengan nilai komersial dan menjemurumuskan GLC terbabit kepada kerugian juga.
Tambahan pula dalam banyak GLC juga, perjuangan memperkuat ekonomi orang Melayu ini masih lagi jauh daripada sasarannya. Jika di Petronas pun masih ada masalah untuk membantu peniaga Melayu menjual kerepek dan nasi lemak di stesen-stesen minyak miliknya, ini menandakan kalau pun mahu menulis surat kepada GLC supaya membantu syarikat seperti Utusan Melayu, ia seharusnya menjadi agenda terakhir yang dilakukan oleh Ahmad Maslan.
Dalam menjalankan tanggungjawabnya, banyak tugas lain yang semestinya lebih patut diutamakan. Tulis surat dahulu kepada semua ketua-ketua GLC agar lebih prihatin dan fokus dalam membantu ekonomi orang Melayu, kalau pun mahu juga menuls surat supaya membantu Berita Harian dan Utusan Melayu.
Jika ini dapat dilakukan barulah sesuai dengan CGPA 3.85 yang dibanggakannya itu. (SH 12/11/2013)

0

0

votes
Article Rating
Kongsikan artikel ini


KJ Tak Perlu Mengalah Untuk Majukan Bolasepak, Walaupun Dikritik Siti Nurhaliza

 Bolasepak adalah sukan yang paling diminati oleh rakyat pelbagai kaum di negara ini. Tidak kira prestasi pasukan negara meningkat atau makin merosot, sokongan rakyat tidak banyak berubah. Liga tempatan, terutama pertandingan Piala Malaysia yang diadakan saban tahun, sentiasa menarik minat rakyat untuk memenuhi stadium, menonton di kedai-kedai mamak atau di depan tv di rumah masing-masing.
Sokongan rakyat kepada pasukan bolasepak kebangsaan juga sentiasa tinggi walaupun pasukan negara lebih kerap kalah daripada menang.
Sejak puluhan tahun lamanya, pretasi bolasepak negara tidak banyak berubah berbanding negara-negara lain yang menunjukkan peningkatan yang ketara. Jika di tahun 80an dulu, pasukan kita sebaris dengan Korea Selatan dan sering menewaskan mereka di pelbagai pertandingan, hari ini Korea Selatan sudah dikira wakil tetap Asia ke Piala Dunia sedangkan Malaysia masih lagi tercungap-cungap di peringkat kelayakan.
Kelemahan pasukan bolasepak disebabkan oleh pelbagai perkara, antaranya yang paling banyak disebut ialah kepimpinan FAM sebagai puncanya. Menteri Belia dan Sukan sudah silih berganti tetapi mutu bolasepak tetap ditakuk lama juga.
Hari ini, negara mungkin agak bertuah kerana menterinya bukan saja minat bolasepak tetapi juga boleh bermain bolasepak dengan baik. Berbanding penyandang jawatan itu sebelum ini, kebanyakannya hanyalah “kaki bangku” dan bercakap mengenai bolasepak berdasarkan teori sahaja tetapi KJ nampaknya lebih banyak tahu dan faham mengenai bolasepak.
Sebab itu, apabila Khairy Jamaluddin atau KJ menjadi Menteri Belia dan Sukan, bolasepak adalah sukan yang paling menjadi perhatian dan kerap ditegurnya. Bukan saja memajukan sukan bolasepak itu tugas dan tanggungjawabnya tetapi tentunya kerana beliau tidak mahu rakyat pelbagai kaum dan berbeza anutan politiknya, terus-menerus kecewa dengan mutu bolasepak negara ini.
Pelbagai teguran dan kritikan yang diluahkan oleh KJ, jika diimbas dari pelbagai kenyataannnya, dari soal mutu bolasepak, kemudahan padang, keselamatan, terjumpanya pistol di tandas stadium, pembangunan di peringkat akar umbi dan sebagainya, semuanya menjurus ke arah mahu melihat sukan bolasepak meningkat mutunya.
Beliau tidak menegur mana-mana individu secara peribadi. Tegurannya lebih bersifat umum kepada FAM itu sendiri. Sebagaimana biasa, oleh kerana FAM diterajui oleh individu berpengaruh dan Sultan sebuah negeri, teguran dan kritikan KJ mudah saja mengundang respon balas daripada pihak lain.
Daripada sekian banyak yang menegur KJ, teguran yang dilakukan oleh penyanyi popular kelahiran Pahang, Siti Nurhaliza paling menarik perhatian. Isteri Datuk K itu menegur KJ bahawa sebagai menteri muda yang menjadi perhatian, beliau perlu menggunakan pendekatan lebih berhemah dan tidak biadap dengan orang yang lebih tua.
Teguran Siti Nurhaliza itu mengundang perhatian umum dan banyak orang bercakap mengenainya. Ada yang berkata Siti sudah campur soal politik, ada pula yang berkata Siti pun nak sibuk hal bolasepak pula dan macam-macam komen lagi komen yang kedengaran.
Tetapi komen Siti itu bukan saja kerana teguran KJ kepada FAM yang dilihat sedikit kasar seperti “saya sudah bosan dengan FAM” tetapi juga berhubung komen balasnya terhadap bekas pemain bolasepak dari Pahang, Jamal Nasir yang juga dilihat agak kasar dan keras.
Apa pun tafsiran dan pandangan umum terhadap cara KJ itu, ramai yang memahami niat dan tujuan baiknya. Bukan saja rakyat yang dilihat menyokong usahanya untuk memajukan bolasepak negara, bahkan pemimpin politik juga ramai yang menyambut baik keberaniannya itu. Tengku Mahkota Johor yang kini memimpin Persatuan Bolasepak Johor juga menyokong KJ. Bekas mufti Perlis, Dr Asri Zainal Abidin juga ada menulis di Twitter memberi sokongan kepada KJ.
Teguran Siti Nurhaliza kepada KJ mungkin didorong oleh semangat kenegerian kerana kebetulan FAM diterajui oleh Sultan Pahang dan Jamal Nasir yang disifatkan budak suruhan FAM oleh KJ juga berasal dari Pahang. Ini kerana begitu banyak isu yang berlaku sebelum ini, tidak pernah pula Siti Nurhaliza mahu memberi komen, tiba-tiba isu bolasepak dan FAM ini begitu menyentuh hatinya. Jika KJ dikatakan tidak berhemah dan biadap, rasanya aksi Menteri Besar Pahang, Adnan Yaakob yang menunjukkan punggongnya ketika kempen pilihanraya suatu ketika dahulu, jauh lebih biadap dan tidak berhemah.
Jika pula komen balas KJ kepada Jamal Nasir dianggap biadap dan keterlaluan, Siti Nurhaliza juga seharusnya tidak lupa bahawa Perdana Menteri, Najib Razak juga pernah melemparkan perkataan “haramjadah” kepada para peneroka Felda suatu ketika dahulu.
Tetapi di mana suara Siti Nurhaliza ketika itu?
Sehingga ini KJ belum lagi memberi respon terhadap teguran Siti Nurhaliza itu tetapi ada baiknya beliau tidak mengulas apa-apa kerana pelbagai komen di media sosial sebenarnya sudah cukup untuk membuktikan bahawa usahanya memulihkan sukan bolasepak mendapat sokongan pelbagai pihak. Sebagai menteri, beliau ada hak untuk menegur, mengkritik dan menambahbaik mutu sukan bolasepak negara ke arah yang lebih baik.
Mungkin Siti cuba menarik perhatian umum dengan menegur KJ dalam isu FAM dan bolasepak ini tetapi ada baiknya penyanyi itu fokus kepada bidangnya yang diketahuinya saja. Jika beliau ingin berjuang, perjuangkanlah nasib insan-insan seni dalam dunia hiburan yang masih banyak masalah itu.
Walaupun beliau ramai peminat, tetapi campurtangannya kali ini jelas tidak mendapat sokongan semua peminatnya. Ramai juga peminatnya yang keliru dengan niat tegurannya terhadap KJ itu serta tidak bersetuju dengannya. Komen-komen di media soaial sudah cukup rasanya untuk menunjukkan bahawa kritikan Tok Ti ini tidak mendapat sokongan yang bulat walaupun beliau penyanyi paling popular ketika ini.
Dalam masa yang sama, KJ juga dilihat tidak mundur atau “lemah lutut” dengan teguran Siti Nurhaliza. Hari ini beliau mengkritik lagi FAM dengan menyalahkan persatuan itu yang mengabaikan pembangunan bolasepak akar umbi sebagai punca kemerosotan sukan itu.
FAM, katanya, lebih memberi fokus kepada liga Malaysia dan pasukan senior semata-mata.
Kalau dengan FAM yang lebih gah pun KJ tidak lemah lutut,janganlah hendaklah beliau kalah dan tunduk pula dengan teguran Siti Nurhaliza ini. (SH 13/11/2013)

0

0

votes
Article Rating
Kongsikan artikel ini


Najib PM Paling Boros?

 PKR semalam mendedahkan bahawa kerajaan telah membelanjakan sebanyak RM7.2 billion untuk bayaran kepada khidmat perunding sejak lima tahun lalu. Ahli Parlimen Kelana Jaya, Wong Chen mendedahkan angka itu melalui jawatan bertulis yang diperolehinya daripada Parlimen, sekaligus memberi maksud bahawa jika diperhalusi, bayaran kerajaan kepada perunding adalah berjumlah RM125 sebulan atau juga RM4juta sehari.
Perbelanjaan yang amat besar ini tentunya menimbulkan persoalan siapakah sebenarnya yang sedang mengurus kerajaan sekarang, kakitangan kerajaan atau perunding luar ini?
Ia juga menimbulkan persoalan mengapakah perbelanjaan yang begitu besar diperuntukkan untuk membayar khidmat perunding ini sedangkan negara sudah pun mempunyai kakitangan kerajaan yang bukan saja besar, kira-kira 1.4 juta orang saiznya tetapi juga di dalam perkhidmatan kerajaan juga terdapat mereka yang berpengalaman, berilmu pengetahuan, berkelulusan tinggi dan sebagainya.
Oleh kerana wang RM7.2 bilion ini merupakan wang rakyat, adalah menjadi tanggungjawab kerajaan menjelaskan bagaimana wang sebanyak itu boleh dibelanjakan dan pecahannnya. Apakah sebenarnya jenis perkhidmatan yang diberikan oleh perunding luar ini?
Lebih bertanggungjawab sekiranya Najib atau kerajaan dapat menjelaskan secara detail menyenai perkara ini di Parlimen supaya ianya dapat dibahas dan diperdebatkan kewajaran atau sebaliknya perbelanjaan sebesar itu telah diperuntukkan oleh kerajaan hanya untuk bayaran kepada perunding saja.
Dengan hutang negara yang kian meningkat, terbaru dilaporkan sudah pun mencecah lebih RM622 billion, subsidi gula ditarik dan rakyat diminta mengamalkan gaya hidup berjimat cermat, perbelanjaan sebanyak ini hanya untuk khidmat perunding luar saja, tentunya menunjukkan ” kegilaan” melampau kerajaan yang ada sekarang dalam membelanjakan wang rakyat.
Selama ini kita hanya mendengar bayaran RM70 juta setahun untuk APCO yang memberikan khidmat perunding media kepada Perdana Menteri dan terbaru ini pula dilaporkan penyediaan Pelan Pembangunan Pendidikan Malaysia oleh perunding luar McKinskey and Co bernilai RM20 juta, rupa-rupanya ketaksuban kerajaan kepada perunding luar ini jauh lebih besar lagi.
Khidmat perunding luar ini mungkin mencakupi beberapa perkhidmatan yang tidak terfikir oleh kita semua, tetapi dilakukan semata-mata kerana Najib mahukan kerajaan yang dipimpinnya benar-benar berbeza dengan Perdana Menteri sebelumnya.
Penggunaan khidmat perunding luar ini turut juga memperlekeh khidmat dan keupayaan kakitangan kerajaan sedia ada dan seolah-olah mereka tiada keupayaan langsung menjalankan tugas, terutamanya berkaitan penyelidikan, penyediaan kertas kerja dan mewujudkan program-program baru untuk kerajaan.
Apakah kakitangan kerajaan Malaysia dibawah pimpinan Najib ini hanya layak melakukan kerja-kerja fotostat dan diangkut ke sana ke mari untuk meramaikan program-program politik sahaja?
Dengan perbelanjaan sebanyak itu, sudah tentu juga kebanyakan syarikat yang dilantik untuk memberi khidmat perunding itu adalah daripada luar negara atau sekurang-kurangnya daripada Singapura, tentulah tidak mustahil juga unsur-unsur asing seperti CIA turut juga meresap dalam kerajaan.
Mungkinkah khabar angin yang didengar oleh Mahathir bahawa terdapat dua orang agen CIA dalam Jabatan Peguam Negara merupakan sebahagian daripadanya?
Tidak dinafikan bahawa angka RM7.2 bilion hanya untuk bayaran kepada khidmat perunding luar saja adalah suatu jumlah yang besar dan tidak pernah dilakukan oleh mana-mana Perdana Menteri sebelum ini. Ia jelas menunjukkan pemborosan yang luar biasa dan tiada taranya telah dilakukan oleh Najib sejak menjadi Perdana Menteri walaupun saban tahun hutang negara terus meningkat jumlahnya.
Jika dikira dengan pelbagai perbelanjaan lainnya yang juga luar biasa seperti bil ulititi Seri Perdana berjumlah RM2.5 juta, kos rumah terbuka RM2.88 juta, kos lawatan ke luar negara berpuluh juta, kos minyak dan penyelenggaran jet bernilai ratusan juta dan berbagai kos lainnya yang turut dalam lingkungan puluhan atau ratusan juta nilainya, Najib sebenarnya layak dinobatkan sebagai Perdana Menteri paling boros sekali dalam sejarah negara.
Dalam tempoh lima tahun yang sudah berlalu, pelbagai pendedahan mengenai kos dan perbelanjaan yang terpaksa dibayar oleh pembayar cukai hanya untuk memuaskan nafsu dan kehendak beliau sebagai Perdana Menteri, bayangkanlah berapa puluh billion lagi akan dibelanjakan untuk tempoh lima tahun akan datang? (SH 14/11/2013)

0

0

votes
Article Rating
Kongsikan artikel ini


Sampai Bilakah Mahathir Mahu Berhenti Merungut?

 Seperti yang dijangka, bekas Perdana Menteri, Mahathir Mohamad bersuara lagi meluahkan sesuatu yang terbuku dihatinya. Setelah beberapa tegurannya mengenai UMNO dan kerajaan tidak berapa didengar sebelum ini, tindakannya terus bersuara seperti ingin memancing perhatian, bukan saja daripada pemimpin UMNO tetapi juga rakyat jelata.
Terbaru, beliau merayu supaya kerajaan mengembalikan semula pembelajaran sains dan matematik dalam bahasa Inggeris atau PPSMI dengan alasan ia mampu meningkatkan penguasaan pelajar dalam bahasa ilmu itu dan semalam di satu program di Muzium Padi di Kedah, Mahathir melahirkan rasa sedihnya mengenai Wawasan 2020 yang diasaskannya tidak lagi menjadi perhatian pemimpin selepasnya.
Menurut Mahathir, selepas beliau meletak jawatan, Wawasan 2020 tidak banyak lagi disebut, sebaliknya telah digantikan dengan Islam Hadhari dan dalam kepimpinan sekarang digantikan pula dengan transformasi dan NKRA.
“Saya dah tak tahu apa jadi selepas zaman saya,” rungutnya lagi.
Sebelum ini, selepas saja anaknya Mukhriz kalah dalam perebutan jawatan Naib Presiden UMNO, Mahathir telah melahirkan kekecewaannya dengan mendaka kekalahan anaknya adakah disebabkan tidak menjadi calon pilihan Najib, kemudian beliau juga menyatakan politik wang masih berlaku dalam UMNO dan turut menyifatkan kepimpinan Najib semakin lemah serta tidak mendapat sokongan rakyat kerana sering tunduk kepada tuntutan ekstrem daripada pihak pembangkang.
Sebaik calon BN kalah di Sungai Limau dan menambah kekecewaannya lagi, beliau membidas pula cara kempen BN memberi wang dan dan pelbagai pemberian sebagai tidak lagi berkesan untuk memenangi hati rakyat.
Beliau juga dilaporkan dalam usaha memberi tekanan secara tidak langsung kepada Najib dengan menjadikan Peguam Negara, Gani Patail sebagai sasarannya dengan mengaitkan terdapat pengintip CIA bertugas dibawahnya. Ini menjadi perbualan ramai dan banyak yang turut memberi respon walaupun kemudiannya Mahathir mendakwa beliau tidak mempunyai bukti atas perkara itu.
Saya hanya ada mendengar mengenai perkara itu, katanya.
Tindakannya terus bersuara, kali ini mengenai PPSMI dan Wawasan 2020 pula menunjukkan masih banyak lagi perkara yang tidak memuaskan dan terbuku dihatinya mengenai Najib, UMNO dan kerajaan. Selain semua perkara semakin tidak betul di matanya, rungutannya adalah mengenai isu-isu lama yang tidak mungkin dikembalikan dalam waktu terdekat ini.
Dalam konteks PPSMI, ia sebenarnya adalah isu lama dan pembatalannya pun sudah dibuat beberapa tahun lalu. Lebih dari itu, ketika mahu memansuhkan PPSMI juga, Menteri Pendidikan, Muhyiddin Yassin telah pun mengadakan pertemuan dengannya untuk menyembah maklum mengenai hasrat itu. Walaupun tidak berapa puas hati, beliau memahami tindakan kerajaan memansuhkan PPSMI itu.
Antaranya ialah program PPSMI itu merugikan pelajar-pelajar Melayu terutama yang tinggal di luar bandar dan ianya jelas dapat dilihat daripada keputusan peperiksaan sebaik program itu dilaksanakan. Selain itu, keupayaan guru-guru dalam penguasaan bahasa Inggeris juga masih terbatas yang menyebabkan program itu gagal dilaksanakan dengan berkesan.
Begitu juga dengan Wawasan 2020, Mahathir seharusnya menyedari bahawa setiap pemimpin ada cara dan stail pentadbiran sendiri untuk menjadikan mereka juga kelihatan innovatif dan ada idea baru. Mahathir sendiri ketika menjadi Perdana Menteri, banyak memperkenalkan perkara-perkara baru seperti mengutamakan perindustrian berbanding pertanian, pandang ke timur, memperkenalkan slogan bersih, cekap dan amanah serta banyak lagi.
Berbanding Najib dan Pak Lah yang masih lagi menjadikan Wawasan 2020 sebagai matlamat, Mahathir ketika menjadi Perdana Menteri, langsung tidak mengambil atau meneruskan apa-apa idea daripada pendahulunya iaitu Tun Hussein Onn.
Bagi PPSMI, program baru sudah pun diperkenalkan dan tidak mungkin ia akan dikembalikan. Tetapi Mahathir seolah-olah sengaja membangkitkan isu PPSMI ini untuk mengetahui sejauh mana rakyat menyokong dan bersamanya. Walaupun ada segelintir yang menyokong agar PPSMI ini dikembalikan, majoriti rakyat, termasuk pejuang bahasa nampaknya telah menyatakan pendirian menyokong tindakan kerajaan memansuhkannya.
Mahathir jelas disokong dingin dalam isu PPSMI ini.
Begitu juga rungutannya mengenai Wawasan 2020, turut disambut dingin. Sehingga ini tidak ada mana-mana pihak yang bersuara menyokong atau membantah rungutannya itu. Sebenarnya tidak ada penyisihan mengenai Wawasan 2020 ini, ia masih lagi menjadi maltamat kerajaan, cumanya ia kelihatan agak tenggelam kerana Najib memperkenalkan pelbagai dasar dan perkara baru dalam pentadbirannya.
Mungkin ini yang menyebabkanya terasa hati dan bersungut seolah-olah Wawasan 2020 diketepikan. Tetapi jika Mukhriz menang Naib Presiden UMNO, semuanya akan nampak elok di mata bekas Perdana Menteri itu, kata ramai orang-orang lama dalam UMNO.
Sementara Mahathir dijangka akan terus bersuara dan merungut lagi dan lagi, sampai bilakah sebenarnya beliau akan berbuat demikian? (SH 16/11/2013)

0

0

votes
Article Rating
Kongsikan artikel ini


Belum Pun Apa-Apa, Pas Sudah Mahu DiHasan-Alikan

 Tanpa angin, tanpa ribut, bahkan mungkin tidak ada sesiapa yang mempelawanya pun, secara tiba-tiba saja bekas Pesuruhjaya Pas Selangor, Dr Hasan Ali membayangkan kemungkinan untuk kembali menyertai Pas, parti politik Islam yang telah memecatnya tidak lama dahulu.
Mungkin muktamar dan pemilihan Pas yang bakal berlangsung tidak lama lagi telah membangkitkan kembali ghairahnya terhadap parti itu.
Tetapi keinginannya itu bukan tidak bersyarat, bahkan syaratnya pula seolah-olah beliau lebih besar daripada Pas itu sendiri.
Dalam sidang medianya semalam, Dr Hasan berkata, beliau sedia menimbangkan untuk menyertai semula Pas jika parti itu betul-betul memperjuangkan Islam, memartabatkan Melayu, menjaga kesucian institusi diraja dan Perlembagaan Negara.
“Jika keadaan mengizinkan, ertinya jika perjuangan Pas di landasan betul dengan memperjuangkan Islam, keistimewaan Melayu, institusi Raja dan menghormati peruntukan-peruntukan dalam Perlembagaan Negara, saya sedia mempertimbangkannya,” tambah beliau lagi.
Mengenai muktamar Pas yang bakal berlangsung tidak lama lagi, beliau berkata, Pas perlu dipimpin oleh golongan ulama agar perjuangannya kembali kepada matlamat penubuhan asalnya yang kini goyah disebabkan wujud golongan Anwarinas yang didakwanya seperti anai-anai yang mahu merosakkan parti itu.
“Saya secara peribadi mahu golongan ulama kembali memimpin Pas – presiden, timbalan presiden, naib presiden daripada kalangan ulama yang mementingkan ilmu dunia dan akhirat dan saya dapati golongan sebegitu masih ada dalam Pas,” katanya yang juga Presiden NGO Jati atau jalur tiga.
Dalam pada itu, bekas Exco Kerajaan Negeri Selangor itu juga berpendapat supaya Pas mengkaji semula kedudukannya dalam Pakatan Rakyat kerana peranan Pas seakan-akan tidak menonjol, lebih-lebih lagi selepas PRU 13 yang lalu.
“Saya harap perkara ini dapat dicerminkan dalam muktamar kali ini dan keputusannya ialah Pas meninggalkan PR,” jelasnya lagi.
Melihat kenyataan beliau ini, rasanya ramai yang geleng kepala dengannya. Beliau seperti gila talak dengan Pas dan dalam masa yang sama ingin mengajar Pas cara berpolitik secara Islam yang sebenarnya. Terlihat juga seperti beliau sedang memasukkan jarum agar golongan bukan ulama disingkirkan dalam pemilihan ini. Jika ingin kembali kepada Pas tetapi belum apa-apa sudah meletakkan pelbagai syarat dan kehendak, rasanya ini bukanlah cara yang betul.
Memang diketahui sejak dipecat daripada Pas, Dr Hasan mempunyai kecenderungan fitrah dengan UMNO dan BN. Beliau yang lebih dikenali sebagai pakar motivasi sebelum menceburkan diri dalam politik, bukan saja menentang golongan bukan ulama dalam Pas, bahkan berkali-kali meminta parti itu keluar dari PR, selain kerap juga menyerang PKR dan DAP yang merupakan rakan gabungan Pas dalam PR.
Setelah dipecat, beliau tidak menyertai UMNO walaupun banyak pandangannya lebih UMNO daripada pemimpin UMNO sendiri, sebaliknya menubuhkan Jati yang dilihat sebagai sebuah NGO yang mesra dan rapat dengan UMNO, kerajaan dan Perdana Menteri.
Dengan tidak menyertai mana-mana parti mungkin membuktikan jiwa tebalnya masih dengan Pas. Cinta dan kasihnya terhadap Pas barangkali tidak dapat diganti mana-mana parti lain. Tidak salah beliau ingin kembali menyertai Pas tetapi meletakkan pelbagai syarat dan mahukan itu dan ini sebagai syarat lainnya, barangkali agak keterlaluan.
Seorang pejuang tidak melakukan demikian. Mereka akan masuk dulu dan kemudian berusaha merubahnya berdasarkan keyakinan dan kekuatan yang dimiliki. Dr Hasan tidak sewajarnya mahu “menghasan-alikan” Pas sebelum pun beliau menyertai parti itu.
Jika benar beliau seorang hebat dan pejuang yang berpengaruh, masuklah kembali dalam Pas dan kemudian melalui kekuatan yang ada, ubahlah parti itu dan “hasan-alikanlah” Pas sebagaimana kehendaknya. Tetapi sebelum itu, beliau mestilah “memPaskan” dirinya terlebih dahulu.
Tindakan beliau mempersoalkan arah tuju perjuangan Pas dan mempertikaikan kedudukannya dalam PR hanya seolah-olah memperkecilkan kepimpinan Pas yang bukan saja ada presiden, timbalan presiden dan naib presiden tetapi juga mempunyai dewan ulama, majlis syura serta ramai golongan agawaman yang berpengetahuan tinggi. Mursyidul Am Pas, Tuan Guru Nik Aziz Nik Mat pula begitu dihormati dan disanjung kerana ketinggian ilmu agamanya.
Tidak guna beliau meroyan di luar dan bercakap macam-macam tentang Pas kerana lagi banyak bercakap, lagi terserlah gila talaknya itu. Jika betul mahu memperbetulkan Pas yang dirasakannya sudah menyimpang daripada perjuangan asalnya, kembalilah dengan cara baik serta tanpa syarat dan ubahnya daripada dalam.
Jika tidak, jagalah Jati baik-baik sebagaimana “kembar siamnya” Ibrahim Ali menjaga Perkasa. (SH 17/11/2013)

0

0

votes
Article Rating
Kongsikan artikel ini


Tiada Lagi Alasan Untuk Tidak Menyiasat Gani Patail

 Meskipun sudah banyak orang bercakap mengenai isu dakwaan salah laku Peguam Negara, Gani Patail dan adanya pengintip CIA diambil bekerja dengannya, tetapi sehingga ini semuanya masih lagi kelabu. Najib yang sepatutnya bersuara menjelaskan keadaan itu, masih lagi berdiam diri. Gani Patail yang dituduh pula hilang entah ke mana, juga membisukan diri dan mungkin sedang menenangkan jiwa ke luar negara.
Pihak polis yang menurut peguam terkenal, Karpal Singh, boleh menjalankan siasatan berikutan isu yang diperkatakan sudah menjadi perbualan umum serta ada kepentingan umum didalamnya, walaupun bersuara tetapi mengelak untuk menjalankan siasatan terhadap Gani Patail dan Jabatan Peguam Negara.
Ketua Polis Negara, Khalid Abu Bakar sebaliknya berkata, isu yang melibatkan Jabatan Peguam Negara ini dibawah bidang kuasa SPRM untuk menjalankan siasatan.
Malangnya SPRM juga jadi bisu dan hilang suara? Siapa sebenarnya yang patut mengambil tanggungjawab ini? Menjalankan siasatan sebenarnya bukan bermaksud Gani Patail bersalah, ia boleh juga bertujuan untuk membersihkan namanya. Tetapi jika siasatan tidak dijalankan, semua pihak berdiam diri dan mengelak untuk bertindak, di mata umum Gani sudah pun kelihatan bersalah.
Untuk itu, siasatan harus dan mesti dilakukan.
Semalam Solidariti Anak Muda Malaysia atau SAMM telah pun mengambil tanggungjawab membuat tidak kurang daripada 10 laporan polis di seluruh negara mendesak siasatan dilakukan keatas Peguam Negara, Gani Patail yang dikaitkan dengan agen perisik CIA, berdasarkan pengakuan Tun Mahathir dalam satu akuan bersumpah yang dilakukan oleh bekas pegawai kanan polis, Mat Zain Ibrahim.
Dalam laporannnya, SAMM juga berkata, “Pihak polis tidak boleh lepas tangan begitu sahaja dengan menyerahkan perkara ini kepada pihak lain. Ini isu serius dan harus diambil tindakan. Dunia sedang mentertawakan dan hilang hormat terhadap sistem perundangan negara. Pelabur akan lari, rakyat akan hilang kepercayaan terhadap sistem perundangan dan ini amat bahaya untuk negara.
“Peguam Negara harus diambil keterangan dan digantung tugas. Tun Mahathir juga harus ditampilkan bagi dirakam kenyataannya segera, termasuk semua yang terlibat yang dinamakan dalam akuan bersumpah tersebut. Isu ini adalah serius, lebih-lebih lagi selepas pendedahan bagaimana Amerika Syarikat menggunakan kedutaan asing di Malaysia sebagai pusat aktiviti operasi risikan mereka”.
Apa yang negara mahukan ialah keadilan dan sistem yang bersih. Dengan adanya laporan polis oleh SAMM ini, tiada lagi pihak boleh berdalih untuk tidak menjalankan siasatan. Alasan klise yang selalu digunakan bahawa siasatan tidak boleh dijalankan kerana tiada laporan polis, kini sudah tidak terpakai lagi.
Dan kalau pula Najib sebagai Perdana Menteri tiada apa-apa kepentingan dengan Gani Patail dan tidak ada sebesar hama pun niat mahu melindungi Peguam Negara paling kontroversi dalam sejarah Malaysia ini, beliau juga seharusnya bersuara untuk membenarkan siasatan dijalankan. Mungkin selama ini pihak polis dan SPRM tidak berani memulakan siasatan kerana tiada petunjuk daripada Najib mengenainya.
Dalam banyak isu lain, Najib selalunya pasti akan bersuara. Malahan dalam isu Altantuya yang dikaitkan dengan dirinya pun, Najib tidak mengelak untuk bersuara tetapi dalam kes Gani ini, belum kedengaran lagi suara Najib mengenainya walaupun semua telah mengetahui dibawah kendaliannya, negara bukan saja hilang Pulau Batu Puteh yang bernilai tinggi dan strategik tetapi juga dengan tidak mengemukakan rayuan dalam kes Ling Liong Sik dan PKFZ bakal menyebabkan ribuan juta wang rakyat jadi lesap entah ke mana.
Jika semua pihak terus membisu dan tiada siasatan dijalankan, maka hampir benarlah pertanyaan Mat Zain Ibrahim, bekas pegawai kanan polis yang sudah banyak kali membuat surat terbuka mengenai salah laku Peguam Negara, ” Apa yang kebalnya Gani Patail sedangkan Ketua Hakim Negara, Salleh Abbas dan menteri kabinet, Mokhtar Hashim pun pernah disiasat dan dibicarakan?
Sekarang menjadi tanggungjawab Najib dan kerajaan menepis persepsi kekebalan Gani Patail ini. (SH 17/11/2013)

0

0

votes
Article Rating
Kongsikan artikel ini


MB Negeri Sembilan Diakui Pindahkan Wang RM10 Juta Tapi Tiada Kes Rasuah, Kata Menteri

 Dalam jawapan di Parlimen hari ini, Menteri di Jabatan Perdana Menteri, Nancy Shukri berkata, Menteri Besar Negeri Sembilan, Mohamad Hassan didapati tidak bersalah atas dakwaan memindahkan wang sebanyak RM10 juta ke luar negara.
Katanya, hasil siasan Jabatan Peguam Negara, sejumlah wang bernilai RM10 juta yang dipindahkan itu bukanlah hasil daripada perbuatan rasuah.
“Jabatan Peguam Negara telah meneliti hasil siasatan kes ini dan ia bukannya rasuah. Lebih wajar sekiranya tindakan diambil terhadap pengurup wang berkenaan,” katanya lagi.
Nancy Shukri yang merupakan menteri yang bertanggungjawab terhadap undang-undang berkata demikian bagi menjawab soalan Anthony Loke, Ahli Parlmen Seremban yang meminta penjelasan Perdana Menteri mengapa Peguam Negara belum mengambil tindakan pendakwaan terhadap MB Negeri Sembilan dalam kes memindahkan secara haram wang bernilai RM10 juta ke London melalui pengurup wang, Salamath Ali Money Changer Sdn. Bhd. walaupun SPRM telah menyerahkan kertas siasatan.
Pening, pening, pening! MB Negeri Sembilan itu diakui ada memindahkan wang sebanyak RM10 juta tetapi dibebaskan daripada sebarang pertuduhan rasuah. Tidak syak lagi bahawa ini merupakan satu lagi kes yang membingungkan rakyat. Memindahkan wang RM10 juta ke luar negara tetapi tiada apa-apa tindakan diambil. Belum diambil kira dari mana datangnya wang sebanyak itu dan tujuan dipindahkan ke London, persoalan juga timbul kenapa wang itu dipindahkan melalui pengurup wang.
Jika wang halal, kenapa tidak menggunakan bank atau institusi kewangan yang mempunyai rangkaian antarabangsa?
Kes yang melibatkan MB Negeri Sembilan ini, walaupun telah lama dibangkitkan, tetapi dengan jelas menunjukkan hasrat Najib untuk melindungi dan mempertahankan Mohamad Hassan. Sesiapa pun yang membaca mengenai kes pemindahan wang ini, pasti dapat merasakan ada sesuatu yang tidak kena dengannya.
Rakyat pasti akan bertanya dari mana datangnya wang sebanyak itu? Berapakah gaji dan pendapatannya sebagai Menteri Besar? Pemindahan melalui pengurup wang tentunya paling menjadi persoalan jika benar wang RM10 juta itu bukan hasil rasuah dan mungkin merupakan tabungan Menteri Besar itu sejak beliau kecil lagi.
Tiada kes dan tiada juga sebarang pendakwaan terhadap Mohamad Hassan ini merupakan satu lagi kecurangan Jabatan Peguam Negara dalam melakukan pendakwaan. Dan pendakwaan terpilih terus menjadi amalan.
Jika sebelum ini Peguam Negara dikecam kerana tidak membuat rayuan dalam kes bunuh melibatkan Abdul Razak Baginda dan kes Ling Liong Sik dituduh menipu kerajaan dalam projek PKFZ, kecuaian sehingga hilang Pulau Batu Puteh serta beberapa salah laku lain termasuk juga dakwaan adanya pengintip CIA diambil bekerja dengan jabatan itu, pembersihan nama yang dilakukan keatas MB Negeri Sembilan ini tentunya menambahkan lagi kecurigaaan dan kesangsian orangramai terhadap peranan jabatan itu dalam menegakkan keadilan tanpa memilih bulu.
Sebagaimana dalam kes-kes lain yang melibatkan Peguam Negara di mana Najib sentiasa mengelak untuk mengulasnya,kes yang melibatkan Mohamad Hassan ini juga pastinya akan membuatkan beliau berdiam diri dan mengunci mulutnya sekali lagi. Tetapi kesangsian orangramai ialah pasti ada campurtangan Najib dalam perkara ini.
Dalam kes Moahamad Hassan ini, Jabatan Peguam Negara telah membersihkan namanya sebelum pun kesnya dibawa ke mahkamah. (SH 18/11/2013)

0

0

votes
Article Rating
Kongsikan artikel ini